Барча эшикларнинг калити. Замонанинг антиқа жинояти\n10:10 / 31.08.2017\n2012 йил ёз ойларининг бирида АҚШнинг Аризона штати Финикс шаҳрида жойлашган Marriott меҳмонхонасида антиқа ўғрилик бўлиб ўтди. Очиқ номер олдида турган Аарон Кашатт хонада қўлга киритиш мумкин бўлган қимматбаҳо буюм йўқлигини пайқаб қолгач, ётоқдаги чойшабни ўраб, олиб чиқиб кетишни ўйлаб қолади. Воқеа жойига етиб келган полиция ва меҳмонхона ходимлари ҳеч қандай бармоқ излари, куч билан очилган эшик ёки cинган ойна бўлакларини топа олмади. Бу Аароннинг энг «камтарона» ҳаракати бўлиб, полиция кейинроқ аниқлаган, яъни 78та ўғриликда жами ярим миллион АҚШ долларига тенг мол-мулк ўзлаштирилган.\nТерговчиларнинг узоқ йиллик уринишлари беҳуда кетганига сабаб битта - Кашатт эшикларни очиш учун ўзи яратган электрон калитдан фойдаланган. Ҳаммаси хавфсизлик ишлари бўйича мутахассис Коди Брочиуснинг меҳмонхоналарда ўрнатилган, Onity компанияси томонидан ишлаб чиқарилган электрон қулф тизимида мавжуд камчилик аниқлаганидан сўнг бошланди. 2012 йил июнь ойида Forbes унинг фикрларини мақола шаклида босиб чиқарди, шунингдек, у Лас-Вегасда ўтказилган Black Hat ахборот хавфсизлиги соҳа мутахассисларининг конференциясида нутқ сўзлади. Аммо, муаммони на Onity, на меҳмонхона муассасалари бартараф этишга киришди, ҳеч ким ҳар бири 25 АҚШ доллари эвазига тузатилажак қулфларни созлашни ўйламади.\nБу даврда икки марта қамоқ жазосини, жумладан банк чекини қалбакилаштиргани учун жазога маҳкум этилган Аарон Кашатт телевизор қаршисида ўтириб, Коди сўзлаб бераётган масалага диққат билан эътибор қаратаётганди. Шу билан у, мустақил равишда электрон калитни ясашга муваффақ бўлди. Ўмариш техникаси жуда содда ишлаб чиқилди: дастлаб, меҳмонхона Onity томонидан жиҳозланган қулфдан фойдаланиши аниқланади, сўнгра ясама соч ва бош кийим кийиб олган Аарон хоналарга қийинчиликсиз кириб, кўзга кўринган қимматбаҳо буюмларни ўғирлайди.\nУ қўлга киритган ўлжалар орасида АҚШ маршаллининг нишони, қурол, учувчининг лицензия ҳужжати, паспорт, гольф кльюши, ҳамён ва қўл соатлар бор бўлган. Аарон Кашатт тасодифан полиция шубҳасига тушиб қолди, у кекса аёлнинг машина давлат рақамини ўғирламоқчи бўлганда полиция томонидан қўлга олинди. Унинг номига очилган меҳмонхона номерини текширишганда, махсус электрон калит ва бир нечта ноодатий буюмларга кўзи тушган полиция ходими унинг жиноят тарихига қизиқа бошлайди. Аниқланишича, бу машҳур ўша ўғри.\nСуд залида қамоқ жазосига яна бир бор маҳкум этилган Аарон бутун дунё бўйлаб, Onity ишлаб чиқарган тизимларнинг хавфсизлиги шубҳа остида қолишини, муаммо ечилмаганини таъкидлаб ўтди.


«ЭЖК юритиш статистикаси: Ўқитувчилар» ҳисоботи – Ёрдам кўрсатиш хизмати | Служба поддержки\n«ЭЖК юритиш статистикаси: Ўқитувчилар» ҳисоботи\nИззатова Хилола 17/06/2019 15:14\nҲисобот сизга маълум бир вақт оралиғида таълим муассасасида ўқитадиган маълум бир ходимнинг фан журналини ва дарсни режалаштиришини кузатиш ва таҳлил қилиш имконини беради.\nҲисобот тузиш учун қуйидагиларни танлашингиз керак:\nходимнинг исм фамилияси,\nКейин «Ҳисоботни тузиш» тугмасини босишингиз керак.\nАгар ходимнинг исм фамилияси кўрсатилмаган бўлса, ҳисобот яратилмайди!\nҲисобот қуйидаги маълумотларни ўз ичига олган жадвалда кўрсатилади:\nходим ўқитадиган синфлар / гуруҳлар;\nходим ўқитадиган фан;\nдарс қатнашчилари (бутун синф / гуруҳ ёки ўқув гуруҳи);\nўқитувчининг мавзулари тўлдирилган фоизи;\nўқитувчининг У / В топширилган дарслар фоизи;\nўқитувчи томонидан ўз вақтида берилган УВ билан дарсларнинг %;\nўқитувчининг дарсларни режалаштириш фоизи;\nўқитувчининг журнални юритиш фоизи;\nўқитувчининг журнални ўз вақтида юритиш фоизи.\nСтатистик параметрларни ҳисоблаш учун қуйидаги формулалар қўлланилади:\nМавзуларни тўлдириш % = (мавзулар ёзилган дарслар сони) * 100 / (танланган вақт оралиғидаги дарслар сони).\nУ/В бўйича дарслар % = (У / В топширилган дарслар сони) * 100 / (танланган вақт оралиғидаги дарслар сони).\nЭслатма: ҳисоботда ҳисобот давридаги фанлар бўйича биринчи дарслар ҳисобга олинмайди, чунки ҳисобот давридаги биринчи дарс УВга эга эмас. Шунингдек, нима учун «У / В топширилган дарсларининг %» параметри 100 фоизга тенг бўлмаслиги мумкинлиги ҳақида, «Нима учун уй вазифаси фоизи 100% дан кам?» мақоласида батафсил тавсифланган.\n«У/В топширилган дарслар %» параметрида уй вазифасини бажариш муддати ва муаллифлик бўйича ҳисобга олинади.\nУВ ни ўз вақтида бериш = (ўз вақтида берилган УВ билан ўтказилган барча дарсларнинг сони) / (барча дарсларнинг сони) * 100. Кўрсаткич ҳақида кўпроқ маълумот олиш учун «Уй вазифасини ўз вақтида топшириш» кўрсатгичини келтирилган мисоллари билан ҳисоблаш мантиғи" мақоласида танишиб чиқинг.\nДиққат: "УВ ўз вақтида бериш" кўрсатгичида уй вазифаси Берилган дарс, яъни дарс жадвали бўйича кейинги дарслар текширилади.\nРежалаштиришни юритиш = (камида битта УВ топширилган ёки дарс мавзуси тўлдирилган дарслар сони) * 100 / (танланган вақт оралиғидаги дарслар сони).\nБаҳолар киритилган журналлар сони = ўқитувчининг ҳисобот даврида камида битта баҳо, давомат белгиси, дарс учун камида битта шарҳ ёки дарс ўтказилгани ҳақида тасдиқ белгиси киритилган журналларининг сони ва ўқитувчи тўлдириши керак бўлган журналларнинг умумий сони.\nЖурнални юритиш = (танланган ҳисобот даврида камида битта баҳо, давомат белгиси, дарс учун шарҳ ёки дарс ўтказилгани ҳақида тасдиқ белгиси киритилган дарслар сони) * 100 / (танланган вақт оралиғи учун дарс жадвалига киритилган дарслар сони).\nЖурнални ўз вақтида юритиш = (дарслардаги баъзи ишлар учун ўз вақтида киритилган баҳолар сони, давомат белгилари, дарслардаги шарҳлар) * 100 / (вақт оралиғидаги киритилган баҳолар ва белгилар, давомат белгилари, дарслардаги шарҳларнинг умумий сони). Кўрсаткич ҳақида кўпроқ маълумот «Келтирилган мисоллар билан «Журнални ўз вақтида юритиш» кўрсаткични ҳисоблаш мантиғи» мақоласида тасвирланган.\nЭслатма: кўрсаткичларни ҳисоблашда режа бўйича дарслар ва ўтказилган дарслар ҳисобга олинади, уларнинг ҳақиқий санаси ҳисобот даврига тўғри келади. Бекор қилинган дарслар ҳисоботга киритилмайди.\nҲисоботнинг кўриниши: барча ходимлар учун.


Дунё ва Ўзбекистон: аёллар ҳуқуқлари ҳимояси қай аҳволда?\n03:13 / 12.07.2019\n11 июль — Бутунжаҳон аҳолишунослик куни муносабати билан БМТнинг аҳолишунослик фонди (UNFPA) ва ҳукумат идоралари иштирокида анжуман бўлиб ўтди. Унда бутун дунёда ҳамда Ўзбекистонда аёлларнинг ҳуқуқлари муҳофазаси ва репродуктив саломатлик ҳимояси ҳолати ҳақида сўз борди.\nБутун дунёда аёллар ҳуқуқларини ҳимоя қилиш, гендер тенглигини таъминлаш, репродуктив саломатликни мустаҳккамлаш Бирлашган Миллатлар Ташкилотининг устувор ҳаракатларидан бири ҳисобланади.\n«Бундан 25 йил аввал, 1994 йилда Қоҳирада Аҳолишунослик ва тараққиёт бўйича халқаро конференция ўтказилган эди. 179та мамлакатдан 10 мингдан зиёд делегатни бирлаштирган бу конференцияда инсоннинг репродуктив саломатлиги ва ҳуқуқлари, аёлларнинг имкониятларини кенгайтириш ва гендер тенглигини таъминлаш масалалари муҳокама қилиниб, бу ҳуқуқларнинг зарурати тан олинган эди. Натижада, бутун дунё аҳолисининг репродуктив саломатлиги, ўз ихтиёри билан оила қуриш, ҳомиладор бўлиш вақтини ихтиёрий белгилаш, оналар ўлимини тўхтатиш, аёллар ҳуқуқларини эътироф этиш бутун бўйича дунё ҳамжамияти биргаликда чоралар кўрди. Аммо ҳали ҳам ўзининг репродуктив ҳуқуқларидан маҳрум бўлган аҳоли мавжуд. Ҳамма бирдек қамраб олинмаган. 2019 йил Найробида бўлиб ўтадиган саммитда ҳукуматлар, БМТ агентликлари, фуқаролик жамияти ташкилотлари, хусусий сектор вакиллари бир жойда жамланиб, мазкур масалаларни ҳал этиш бўйича таклифларни тақдим этадилар»,─ дейди БМТнинг Ўзбекистондаги доимий координатори Ҳелена Фрейзер.\nUNFPA’нинг Ўзбекистондаги вакили вазифасини бажарувчи Педро Пабло Виллануэванинг қайд этишича, инсонларнинг энг оддий ҳақларидан бўлган репродуктив ҳуқуқ, оила қуриш каби масалаларда ҳал этилиши керак бўлган ишлар ҳали кўп. «Ҳали барчани қамраб ололмаганимизни қуйидаги рақамлар ҳам кўрасатади: дунё бўйича 5 миллион ҳомиладор аёл тиббий ёрдамга муҳтож, 274 миллион аёл ўз истаган контрацептив воситаларга эга бўлмагани учун ҳомиладорликнинг олдини олиш имкониятига эга эмас. Ҳар йили фарзандини дунёга келтириш чоғида 830 нафар аёл вафот этади. 33.000 нафар қиз эрта турмушга чиқишга мажбурланади. 11.000 нафар қизнинг жинсий аъзоларига жароҳат етказилади.\nГендер тенглиги таъминланган, ҳеч ким жинсий зўравонликка дуч келмайдиган, ҳеч ким ўз ихтиёрига қарши оила қуришга мажбурланмайдиган, ҳар бир аёл ҳомиладорликни ўз истагига кўра режалаштирадиган, туғруқ жараёни она учун ҳам, бола учун ҳам хавф солмайдиган жамиятни ҳақиқатга айлантириш учун фақатгина умид кифоя эмас. 2030 йилгача барқарор ривожланиш мақсадларига эришиш учун бу масалаларни ҳал этиш лозим», ─ дея таъкидлайди Виллануэва.\nАнжуман давомида ҳукумат вакилларининг Ўзбекистонда аёллар ҳуқуқлари ва репродуктив саломатлик бўйича олиб борилаётган ишлари бўйича ҳисоботлари тингланди.\nХусусан, Олий Мажлис Сенатининг Фан, таълим ва соғлиқни сақлаш масалалари қўмитаси раиси, сенатор Зайниддин Низомхўжаев тақдим этган маълумотга кўра, Олий Мажлис таркибида янги тузилма ─ гендер тенглиги бўйича қўмита иш бошлайди. «Ўтган икки йил ичида аёлларнинг жамиятдаги ролини ошириш билан боғлиқ 15та норматив ҳуқуқий ҳужжат қабул қилинган. Яқинда қабул қилиниши кутилаётган Аёллар ва эркаклар ҳуқуқлари ва имкониятлари тенглиги ҳамда Аёлларни зўравонликдан ҳимоя қилиш тўғрисидаги қонунлар ҳам бу борадаги ишлар суръатини оширади», ─ дея қайд этди сенатор.\nОлий Мажлис Қонунчилик палатасининг аёллар ва оила масалалари бўйича комиссия раиси, депутат Дилором Файзиевага кўра, бир қатор соҳаларда муаммоларнинг очиқ қолаётгани қонунларнинг ижро этилмаслиги билан боғлиқ бўлиб қолмоқда. «Репродуктив саломатлик умумий соғликнинг асоси эканлигини яхши тушунамиз. Амалиётдан кўриниб турибдики, яхши қонунлар қабул қилиняпти. Лекин муаммо уларнинг амал қилиши бўлиб қолмоқда. Қонунлар ижроси бўйича Парламент назоратини йўлга қўйиш масаласи кўндаланг бўлмоқда. Оила ва Меҳнат кодексининг янги таҳрири кўриб чиқиляпти, Фуқаролик ва Жиноят кодексларига ўзгартиришлар киритиш масаласи кўриляпти. Бунда жамиятнинг ҳар бир аъзоси, хусусан, аёлларнинг ҳам ҳуқуқларига эътибор қаратилади», ─ дея таъкидлайди у.\nБош вазир ўринбосари, Хотин-қизлар қўмитаси раиси Эльмира Боситхонованинг баёнотига кўра, Ўзбекистонда жамият ҳаётида аёлларнинг фаоллашуви кузатилмоқда. Хусусан, сенаторларнинг 17 фоизи, Қонунчилик палатаси депутатларининг 16 фоиз, маҳаллий кенгашлар депутатларининг 23 фоизи, соғлиқни сақлаш ва ижтимоий соҳаларда 82 фоиз, фан, таълим, маданият, санъат соҳасида72 фоиз, қишлоқ хўжалигида 45 фоиз, саноатда 38 аёллар фаолият юритади.\n«Депутатликка Зулфия мукофоти совриндорлари номзодларини таклиф этишга диққат қаратилиши керак. Зулфиячиларнинг салоҳияти тан олинган, баҳоланган. Улар фақат ўз оилалари ва касблари билан боғланиб қолмоқда. Уларнинг ижтимоий-сиёсий ҳаётда ҳам фаол бўлишларини таъминлашимиз керак», ─ деди Боситхонова.\n00:01 / 05.08.2020\nЎзбекистондан 560 минг долларлик инсонпарварлик юклари келди – Қирғизистон ФВВ\n22:51 / 27.07.2020\nТожикистон ва Ўзбекистон ўртасидаги товар айирбошлаш ҳажми камайди\n23:31 / 20.07.2020\nХитой Ўзбекистонга коронавирусга қарши вакцинани синаш бўйича ҳамкорликни таклиф қилди


Виктор Кумиков: «Олмалиқ» футболчиси 24 миллион сўм маош олади»\nШанба, 30 Декабр\n«Олмалиқ» клуби бош мураббийи Виктор Кумиков Россиянинг «Кабардино-Балкарская правда» нашрига берган интервьюсида, Ўзбекистондаги фаолиятига доир фикрлари билан ўртоқлашди.\n«Олмалиқ - Ўзбекистоннинг энг йирик рангли металлургия марказидир. Бу ерда 120 минг нафар аҳоли истиқомат қилади. «Олмалиқ» футбол клуби 10 йил олдин Олмалиқ тоғ-кон металлургия комбинати қошида ташкил қилинган.\nБиз келгуси мавсумда совриндорлар қаторидан жой олишга ҳаракат қиламиз. Аммо, «Локомотив», «Пахтакор», «Насаф» ва «Бунёдкор» билан курашиш осон бўлмайди.\nКлуб раҳбарияти олдимизга бундай вазифани қўймаган, бироқ, мураббийлар кенгашида кучли учталикка киришга уриниб кўришга қарор қилдик. Бизда катта маошлар йўқ. Энг кўп маош олувчи футболчи 3000 АҚШ доллари (ёки тахминан 24 миллион сўм) олади.\nЖамоамиз асосан 22-23 ёшли футболчилардан ташкил топган. Баъзилари миллий терма жамоа эшикларини «қоқмоқда». Дастлабки мавсумимда 7-ўрини эгалладик ва кубокда чоракфиналга чиққан эдик. Энди янада юқори марраларни мўлжаллаймиз» - деди Кумиков.\nОлмалиқ маош Виктор Кумиков


Ўзбекистон элчисининг мақоласи Хитойнинг нуфузли даврий нашрларида чоп этилди\nПЕКИН, 3 март. /«Дунё» АА/. Ўзбекистоннинг Хитойдаги элчиси Бахтиёр Саидовнинг «China Daily» халқаро кундалик газетасида «Ўзбек-Хитой ҳамкорлиги тобора чуқурлашмоқда» («Uzbek-Chinese cooperation to deepen further») сарлавҳали мақоласи чоп этилди, деб хабар бермоқда «Дунё» АА мухбири Шуҳрат Умиров.\nУнда Ўзбекистон Республикаси ва ХХР ўртасидаги ҳар томонлама стратегик шериклик муносабатлари шитоб билан равнақ топаётгани ҳамда сўнгги йиллар давомида бу борада қўлга киритилган салмоқли натижалар яққол далиллар асосида ёритиб берилган.\nХусусан, мақолада Ўзбекистон Президентининг Олий Мажлисга Мурожаатномасида баён этилган энг муҳим жиҳатлар ва устувор вазифаларга, шунингдек, мамлакатимиз раҳбарининг халқаро ва минтақавий ташаббусларига алоҳида эътибор қаратилган.\nҚайд этилганидек, кейинги йиллар давомида савдо, сармоялар, энергетика, транспорт коммуникациялари ва бошқа барча соҳаларда кўп қиррали ҳамкорликни чуқурлаштиришда юқори ўсувчанлик кузатилди. Пандемия оқибатларига қарамасдан, икки мамлакат нафақат ҳар томонлама стратегик шерикликни мустаҳкамлаш тамойилини сақлаб қолиш, балки биргаликда ўзаро амалий ҳамкорликнинг янги қирраларини белгилаб олишга ҳам муяссар бўлди.\nМақолада таъкидланганидек, олий даражадаги фаол сиёсий мулоқот икки томонлама ҳамкорлик ривожланишидаги ўсувчанликнинг асосий омили бўлди. 2017 йил май ойида Президент Шавкат Мирзиёевнинг Хитойга биринчи давлат ташрифи чоғида Хитой Раиси Си Цзиньпин билан самарали музокаралар натижаси ўлароқ, давлатлар раҳбарлари икки мамлакат ўртасидаги ҳар томонлама стратегик шерикликни мустаҳкамлаш учун ўзаро ҳамкорликнинг устувор соҳаларини белгилаб олдилар.\n2018 йили Циндао шаҳрида бўлиб ўтган ШҲТ саммити доирасидаги музокаралар икки томонлама муносабатлар равнақига янгича туртки берди. Икки давлат раҳбарларининг 2019 йили Пекинда бўлиб ўтган «Бир макон, бир йўл» Халқаро форуми доирасидаги учрашувида кўп қиррали ҳамкорликни мустаҳкамлашнинг «янги нуқта»лари белгилаб олинди.\nЎзбекистон ва Хитой етакчиларининг 2020 йил 7 май куни бўлиб ўтган телефон орқали мулоқоти чоғида икки томонлама аҳамиятга молик кенг қамровли масалалар муҳокама этилди. Covid-19га қарши кураш ва унинг оқибатларини бартараф этишда биргаликда фаол ҳаракат қилиш, пандемия шароитида турли соҳалардаги ҳамкорликни янада ривожлантириш юзасидан ўзаро келишувларга эришилди.\nУшбу мақолада мамлакатларимиз ўртасида савдо, иқтисодиёт ва инвестициялар соҳаларида икки томонлама ҳамкорликнинг юқори ўсувчанлиги тамойили ҳамда бу мамлакат Ўзбекистоннинг биринчи савдо шериги сифатидаги ўз ўрнини сақлаб келаётгани билан боғлиқ маълумотлар ҳам ўз ифодасини топган.\nШунингдек, мақолада минтақалараро ҳамкорлик, камбағалликни қисқартириш ва яна бошқа кўплаб соҳалар бўйича яқин алоқалар ўзаро ҳамкорлик равнақи учун хизмат қилаётгани қайд этилган.\nМазкур мақола газетанинг интернет тармоғидаги веб-саҳифасида ҳам эълон қилинди.\n«China Daily» газетаси Хитойнинг инглиз тилида чоп этиладиган асосий халқаро кундалик нашри ҳисобланади. Миллий газета сифатида 1981 йилдан буён нашр этиладиган газета нафақат жаҳон ахборот тармоғидаги веб-саҳифаси, балки Facebook, Twitter, Sina, Weibo ва WeChat сингари ижтимоий тармоқларда ҳам дунё бўйича 200 миллиондан зиёд ўқувчи эътиборига хабар-мақолалар ҳавола қилади.\nХитойда чоп этиладиган яна бир нуфузли матбаа нашри - «Beijing Review» журнали саҳифасида ҳам мамлакатимизнинг Хитойдаги дипломатия ваколатхонаси раҳбари қаламига мансуб мақола эълон қилинди. Унда ҳам икки мамлакат ўртасидаги ҳар томонлама стратегик шериклик муносабатлари тобора равнақ топаётгани, бунинг учун хизмат қилаётган муҳим омиллар тўғрисидаги атрофлича маълумотлар ўз ифодасини топган.\n«Beijing Review» Хитойнинг инглиз тилида нашр қилинадиган ягона ҳафталик миллий янгиликлар журнали ҳисобланади. 1958 йилдан буён чоп этиладиган мазкур даврий нашрда мамлакатнинг ижтимоий, сиёсий, иқтисодий ва маданий ҳаётига доир хабар-мақолалар, шунингдек, асосий минтақавий ва халқаро воқеаларга доир таҳлилий материаллар чоп этилади. Бутун Хитой ҳудудида тарқатиладиган ушбу журнал дунёнинг 5 қитъасида жойлашган 150 дан зиёд мамлакатда ҳам ўз ўқувчиларига эга.


Жинсий алоқа қандой яхши – Ўзбекистон\nГлавная / Жамият / Жинсий алоқа қандой яхши\nЖинсий алоқа қандой яхши\nanvarj63 23.08.2017\tЖамият Comments Off on Жинсий алоқа қандой яхши 183 Показы\nАгар сиз оргазмни қабул қилсангиз, бу умидсизликни келтириб чиқарадиган статистика ҳисобланган яхши! Аммо жараённи бироз тезлатишни истасангиз, бу эрда баъзи тавсиялар мавжуд.\n1. Сизнинг ишингиздаги ишни тушуниб олинг\nБиринчидан, танангизнинг эҳтиёжларини ўрганиш учун оз вақт сарфланг. Сизга қандай таъсир қилади, қандай босим, қайси мускуллар ва нерв сонлари энг яхши жавоб беради. Кейин жинсий алоқа пайтида идеал ҳаракатни ўз ичига олади.\nАтмосферада ҳам муҳим аҳамиятга эга. Кимдир шамга ва чиройли мусиқага муҳтож, кимдир дам олиш ва чуқур нафас олиши керак, баъзилари фонда кўрсатилмаган порнолардан хурсанд бўлмайди. Ҳақиқий атмосфера муваффақиятнинг муҳим қисмидир!\n2. Вазиятни яратиш\nСиз ҳамкорингиз билан учрашувдан олдин ҳам бошлашингиз мумкин. Кун давомида руҳий ҳолатни аста-секин тиклаш сизни доимо ҳаяжонли қилишга ёрдам беради. Кечқурун нима қилишингизни тасаввур қилинг, барча тафсилотларни тасаввур қилинг. Агар мия аллақачон кутаётган бўлса, танангизни тезроқ огоҳлантиради.\nВазиятни яратишнинг яхши усули – ўз-ўзини қондиришдир, лекин оргазмсиз. Агар сиз ётоқхонада бўлганингизда, танангиз тезда эришилган қизиқиш даражасини тезда эслаб, сиз хоҳлаган нарсани оласиз.\n3. Клиторисни қулай тарзда уйғунлаштирадиган танловларни танланг\nЮқоридаги аёл, эҳтимол, энг муваффақиятли вариант, чунки сиз ҳамма нарсани назорат қила оласиз ва айни пайтда ўзига тегишингиз мумкин. Қўлсиз клиторисни рағбатлантириш учун унинг танасига қаттиқроқ босинг. Муҳим ва турли ҳаракатлар. Шундай қилиб, жинсий олимлар сизнинг кестириб, юқорига ва пастга эмас, балки, бир тасвирлар траэктори билан ҳаракат қилишингизни тавсия қилади. Кейин клиторис ҳар бир ҳаракатни ўз олдига олади.\nЯна бир қараш доггй услуби. Бу максимал чуқурлик даражасига эришади. Бундан ташқари, агар сиз унинг кўзига қараб туриб, ритмдан чиқсангиз, бу ҳолатда керак бўлгандан бери сизни тўғри шароитда сақлай оласиз.\nБонус баллари – самимий мускулларни қўллаш учун, кейинроқ янада жисмоний алоқа яратилади, бу эса оддий ва кучли оргазмга олиб келади.\nТезроқ оргазм учун бир вақтнинг ўзида бир нечта эроген зонани рағбатлантиришингиз мумкин. Мисол учун, агар у айнитувчи қилса, унга бир ёки икки бармоқларини вагинага бир вақтнинг ўзида қўйиб, бир нечта энгил ҳаракатлар қилишини сўранг. Оддий жинсий алоқада, у танангизнинг исталган қисмига тегиши мумкин.\n5. Яğлайıcı ва вибратöр фойдаланинг\nЁг ъхусусияти доимо фойдалидир, айниқса, жинсий алоқа билан оғриган бўлса. Ва баъзи ёғлар, оргазм тезроқ эришиш учун ёрдам беради. Виброваторга келсак, у ўз эгосидан ташвишланмасин: бармоқлар қанчалик тез ҳаракат қилишни билмайди, бунинг учун яратилмаган. Агар у ҳали рақобатга тушишни маъқул кўрмаса, бармоғи устига вибрациясини сотиб олиши керак.\nПред. Улуғбек Розуқулов бош вазир ўринбосари лавозимидан озод қилинди\nСледующая Шавкат Мирзиёев Игорь Шуваловни қабул қилди


Декстран 40 – medu.uz – Дорилар ҳақида маълумотлар ўзбек тилида\nHome Йўриқномалар Декстран 40\nПрепаратнинг савдо номи: Декстран 40\nТаъсир этувчи модда (ХПН): декстран 40\nДори шакли: инфузия учун эритма 6% ва 10%\n1 л препарат қуйидагиларни сақлайди:\nфаол модда: 35000 дан 45000 гача молекуляр массали декстран 40 60,0 г ёки 100,0 г;\nТаърифи: рангсиз ёки сарғиш рангли, тиниқ ёки бироз товланувчи, шўр таъмли суюқлик.\nФармакотерапевтик гуруҳи: Плазма ўрнини босувчи ва перфузион эритмалар. Қон плазмаси препаратлари ва плазма ўрнини босувчи препаратлар. Декстран.\nДекстран организмдан ўзгармаган ҳолатда, асосан буйраклар орқали чиқарилади, 24 соатда юборилган дозанинг 70% чиқарилади. 30% ретикуло-эндотелиал тизимга, жигарга тушади, у ерда кислотали альфа-глюкозидаза ферменти томонидан глюкозагача парчаланади. Углеводлар алмашинувчида иштирок этмайди.\nДекстан 40 – плазмани ўрнини босувчи препарат, қуйи молекуляр декстранга мансуб. Юборилган дори воситасини ҳажмига нисбатан плазма ҳажмини деярли 2 марта ошириш қобилиятига эга, чунки молекуляр массаси 35000-40000 бўлган декстарннинг хар бир грамми 20-25 мл суюқликни тўқимадан қон оқимига ўтишини чақиради. Юқори онкотик босим оқибатида қон томир девори орқали жуда секин ўтади ва узоқ вақт қон томир оқимида айланиб юради, тўқимадан қон томирларга концентрация градиенти бўйлаб суюқликни оқиш ҳисобига гемодинамикани нормаллаштиради. Натижада, артериал босими тез ошади ва юқори даражада давомли сақланиб, тўқималарнинг шиши камаяди. Қоннинг шаклли элементлари агрегациясини камайтиради ва олдини олади, майда капиллярларда қон оқимини тиклайди, дезинтоксикацион таъсир кўрсатади. Осмотик механизми бўйича диурезни рағбатлантиришда (калаваларда фильтрланади, бирламчи сийдикда юқори онкотик босимни ҳосил қилади ва каналчаларда сувни реабсорбциясига тўқинлик қилади), бу заҳарлар, токсинлар, моддалар алмашинуви дегидрацион маҳсулотларини чақириши қобилиятига эга (ва тезлаштиради). Гемодинамикада яққол волемик самараси ижобий боғланади ва бир вақтда тўқималарда метаболизм махсулотларини чиқарилиши билан кечади, бунда диурезни кўпайиши билан бирга организмни дектоксикациясини тезлаштиришни таъминлайди. 15 мг/кг гача дозада қўлланганда, қон кетиши вақтини аҳамиятли ўзгаришини чақирмайди.\nжарохат, операцион, куйиш шокларини олдини олиш ва даволаш\nвеноз ва артериал қон айланишини бузилиши\nқон-томир жаррохлигида маҳаллий циркуляциясини яхшилаш учун.\nоперациядан ва жарохатдан кейинги тромбоэмболияни олдини олиш\nперитонит, панкреатитда дезинтокискация учун қўлланилади.\nПрепарат вена ичига томчилаб юборилади. Препаратни дозаси ва даволаш давомийлиги шахсий равишда белгиланади ва қўлланилишига ва беморнинг ҳолатига боғлиқ бўлади.\nГематокрит кўрсаткичини 25% дан камайтириш тавсия этилмайди.\nДори воситасини бевосита қўллашдан олдин, ургент ҳолатдардан ташқари, тери синамаси ўтказилади. Бунинг учун елканинг ички юзасининг ўрта қисми антисептик билан ишлов берилгандан кейин тери остига 0,05 мл дори воситасини “лимон пўстлоғи” шаклланиши билан юборилади. Инъекция жойида қизариш, папулани шаклланишини мавжудлиги ёки инъекциядан 10-15 минутдан сўнг кўнгил айниши, бош айланиши ва бошқа кўришлари каби организмни умумий реакцияларини симптомларини пайдо бўлиши дори воситасига беморни ўта юқори сезувчанликдан гувоҳлик беради (хавф гуруҳи).\nПрепаратни қўллашда албатта биосинама ўтказиш лозим: препаратни биринчи 5 томчисини секин юборгандан сўнг, куйишни 3 минутга тўхтатилади, сўнгра яна 30 томчи юборилади ва юборишни 3 минутга тўхтатилади. Реакция мавжуд бўлмаса, препаратни юбориш давом эттирилади. Биринчи 10-20 минутда, пациентни ҳолатини кузатиб препарат секин юборилади. Биосинама натижалари албатта касаллик тарихида қайд этилади.\nЖароҳат, операцион ва куйиш шоклари билан боғлиқ бўлган капиллярлар қон оқимини бузилишларини олдини олиш ва даволаш мақсадида, суткада 400-1000 мл қўлланилади (30-60 минут давомида).\nАртериал ва веноз қон айланишини бузилишларида препаратни биринчи суткада вена ичига томчилаб 500-1000 мл (10-20 мл/кг) юборилади. Кейинги кунда, сўнгра кунора –\n500 мл юборилади. Даволаш курси максимум икки ҳафтани ташкил қилади.\nОперациядан кейин ва жароҳатдан кейинги тромбоэмболияни олдини олиш: 500-1000 мл (10-20 мл/кг) вена ичига томчилаб юборилади. Бўлиши мумкин бўлган асоратлар хавфини камайтириш мақсадида, препаратни операция вақтида ёки жароҳат олгандан кейин дарҳол қўлланилади. Даволашни кейинги суткада 500 мл декстранни қўшимча юбориш мумкин.\nҚон томир жарроҳлигида: 500 мл (10 мл/кг) операция вақтида вена ичига томчилаб юборилади, операциядан кейинги даврда яна 500 мл препарат юборилади. Кейинги куни, ва кейин кунора – 500 мл юборилади. Даволаш курси максимум – икки ҳафтани ташкил қилади.\nДезинтоксикация мақсадида вена ичига томчилаб, 200 мл дан 1000 мл гача бир марталик дозада, 60-90 минут давомида юборилади. Кейинги кунлари препаратни томчилаб, 500 мл суткалик дозада юборилади. Одатда препарат диурезни оширади (диурезни камайиши, бемор организмини сувсизланишини кўрсатади).\nаллергик/анафилактик реакциялар (тери тошмаси, қичишиш, тери гиперемияси, кўнгил айниши, иситма, қизиш, қалтираш, Квинке шиши, анафилактик шок).\nИнфузия вақтида анафилактик турдаги реакцияларни (тери қопламларини қизариши ва қичишиш, Квинке шиши ва бошқ.), препаратни юборишни дарҳол тўхтатиш ва венадан чиқармасдан трансфузион реакцияларни бартараф этиш учун кўзда тутилган терапевтик чораларнинг тегишли йўриқномаларини (антигистамин ва юрак-қон томир воситалари, глюкокортикостероидлар ва бошқ.) бажаришга киришиш керак.\nпрепаратни периферик веналарга юборишда вена йўли бўйлаб ачишиш ва оғриқ пайдо бўлиши мумкин\nҚон кетиши, ўткир буйрак етишмовчилигини ривожланишини чақириши мумкин.\nДекстранларни катта ҳажмларда тез юборилганида “декстран синдроми” деб номланувчи – ўпка, буйракларни шикастланиши ва гипокоагуляцияни чақириши мумкин. Кўкрак қафасида сиқиш ҳисси, нафасни қийинлашиши, белда оғриқ, шунингдек қалтираш, цианоз, қон айланишини ва нафас олишни бузилиш келиб чиқса, трансфузияни тўхтатиш ва мувофиқ симптоматик даволашни ўтказиш лозим.\nпрепарат компонентларига ўта юқори сезувчанлик\nдекомпенсацияланган юрак етишмовчилиги, ўпка шиши\nбош мияни ички босимини ошиши билан кечувчи бош мия жароҳати\nдавомли ички қон кетиши\nолиго- ва анурия билан кечувчи, буйрак фаолиятини яққол бузилиши\nномаълум этиологияли оғир аллергик ҳолатлар.\nгиперволемия, гипергидратация ва суюқликларни кўп дозасини юбориш мумкин бўлмаган бошқа ҳолатлар\nболалар ва 18 ёшгача бўлган ўсмирлар (хавфсизлиги ва самарадорлиги бўйича клиник маълумотларни йўқлиги туфайли)\nҳомиладорлик ва лактация даврида (хавфсизлиги ва самарадорлиги бўйича клиник маълумотларни йўқлиги туфайли) қўллаш мумкин эмас.\nБуйрак фильтрацион қобилияти паст бўлган пациентларда натрий хлоридини юборишни чеклаш зарур.\nДори воситаси билан кристаллоид эритмаларни (0,9% ли натрий хлориди эритмаси, 5% ли дектроза эритмаси) юбориш мақсадга мувофиқдир. Бу асосан сувсизланган беморларни даволаш оғир жаррохлик операциялардан кейин муҳим ҳисобаланди. Бошқа анъанавий трансфузион воситалар билан бирга қўллашга рухсат берилади. Инфузион эритмалар билан юбориш режалаштирилган дори препаратлари билан декстранни мутаносиблигини тахминий текшириш зарур. Антигоагулянтлар билан бир вақтда қўлланганда, уларнинг дозасини камайтириш лозим. Қуйимолекуляр гепаринлар билан бирга қўллаш тавсия этилмайди.\nДаволаш жараёнида қон зардобида ион таркибини, суюқлик мувозанатини ва буйрак фаолиятини назорат қилиш зарур. Қандли диабети бўлган беморларда яққол гипергликемияда ва гиперосмолярликда Декстран 40 препаратини эҳтиёткорлик билан қўллаш лозим.\nҚонда декстранни бўлиши билирубин ва оқсилни концентрациясини лаборатор аниқлаш натижаларига таъсир қилади. Шунинг натижасида препаратни юборишдан аввал қонда билирубин ва оқсил таркибини аниқлаш учун қон синамасини олиш тавсия этилади.\nДекстранлар қон гуруҳи аниқлашга тўсқинлик қилиб эритроцитлар юзасини ўраб олиш қобилиятига эга, шунинг учун ташхис учун ювилган эритроцитларни ишлатиш лозим.\nОдатда декстран диурезни кўпайишини чақиради (агар ёпишқоқ сиропсимон сийдикни ажралиши билан диурезни камайиши кузатилса, бу сувсизланишни кўрсатади). Бундай ҳолатда сув электролит-мувозанатини тутиб туриш ва тўлдириш учун кристаллоид эритмаларни вена ичига юбориш зарур. Олигурия келиб чиқиш ҳолатида тузли эритмалар ва фуросемидни юбориш зарур.\nҚўллашдан аввал ўрамнинг бутунлиги ва эритмани тиниқлигига ишонч ҳосил қилиш зарур.\nТранспорт воситаларини ва потенциал хавфли механизмларни бошқариш қобилиятига дори воситасини таъсир қилишни ўзига хосилиги.\nПрепаратнинг ножўя таъсирларини ҳисобга олиб, автотранспортни ёки бошқа потенциал хавфли механизмларни бошқаришда эҳтиёткорликка риоя қилиш лозим.\nСимптомлари: тавсия этилган терапевтик дозалардан (15 мл/кг дан ортиқ) юқори дозалар қўлланганда, қон кетиш, ўткир буйрак етишмовчилиги ривожланишини чақириши мумкин, гиперкалемия, артериал гипертензия, олигурия, анурия бўлиши мумкин.\n200 мл ва 400 мл дан препарат флаконга ёпиштирилган очиш учун узиладиган халқали қалпоқчали ва резина полипропилен қопқоқ билан беркитилган ҳалқа – ушлагичли полипропилен факонларга қуйилади.\n30 ёки 40 флаконлар мос равишдаги давлат ва рус тилларидаги тиббиётда қўллаш бўйича йўриқномаси билан бирга картон каробкали гуруҳли ўрамга жойланади.\nОлдингисиДекстанол® инъекция учун эритма22.05.2018


Хотира ва қадрлаш кунида қандай об-ҳаво кузатилади? | Qalampir.uz\nХотира ва қадрлаш кунида қандай об-ҳаво кузатилади?\nБу қизиқ\t08 Май 15:52 6878\nГидрометеорология хизмати маркази эртага, 9 май куни Ўзбекистонда кузатиладиган об-ҳаво ҳақида маълумот берди.\nТошкент шаҳрида ҳаво ўзгариб туради, куннинг иккинчи ярмида вақти-вақти билан ёмғир ёғади, момақалдироқ бўлиши мумкин. Шарқий шамол йўналишини ўзгартириб, ғарбдан 5-10 м/с тезликда эсади, баъзи жойларда 12-17 м/с гача кучайади. Ҳарорат кечаси 16-18°, кундузи 24-26° бўлади.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик кутилмайди. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучайади. Ҳарорат кечаси 15-20°, кундузи 28-33° бўлади.\nБухоро ва Навоий вилоятларида ҳаво ўзгариб туради, баъзи жойларда ёмғир ёғади, момақалдироқ бўлиши мумкин. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучайади. Ҳарорат кечаси 15-20°, кундузи 23-28° бўлади.\nТошкент, Самарқанд, Жиззах ва Сирдарё вилоятларида ҳаво ўзгариб туради, баъзи жойларда ёмғир ёғади, момақалдироқ бўлиши мумкин. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучайади. Ҳарорат кечаси 13-18°, кундузи 23-28° бўлади.\nҚашқадарё вилоятида ҳаво ўзгариб туради, баъзи жойларда ёмғир ёғади, момақалдироқ бўлиши мумкин. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучайади. Ҳарорат кечаси 17-22°, кундузи 30-35° бўлади.\nСурхондарё вилоятида ҳаво ўзгариб туради, ёғингарчилик кутилмайди. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучайади. Ҳарорат кечаси 17-22°, кундузи 25-30° бўлади.\nАндижон, Наманган ва Фарғона вилоятларида ҳаво ўзгариб туради, ёғингарчилик кутилмайди. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучайади.Ҳарорат кечаси 12-17°, кундузи 27-32° бўлади.\nРеспубликанинг тоғли ҳудудларида ҳаво ўзгариб туради, вақти-вақти билан ёмғир ёғади, баъзи жойларда кучли булиши, момақалдироқ бўлиши мумкин. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучайади. Ҳарорат кечаси 7-12°, кундузи 15-20° бўлади.\n29 Ноябрь 14:43 64127\n30 Ноябрь 10:55 50450\n29 Ноябрь 12:05 27916\n30 Ноябрь 13:47 20821


Марғилон расмийлари кам таъминланган оилалар билан ижара ҳақи масаласини ҳал қилишни ваъда қилдилар - Фарғона.Ру ахборот агентлиги\n19:51 msk, 13 Декабрь 2018\nМарғилон расмийлари кам таъминланган оилалар билан ижара ҳақи масаласини ҳал қилишни ваъда қилдилар\n20.02.2018 18:40 msk\nМарғилон шаҳар Иқтисодиёт коллежининг собиқ биносида истиқомат қилаётган кам таъминланган оилалардан ҳеч ким ижара ҳақини тўлашга мажбурланмаган. Бу ҳақда “Kun.Uz” нашрига Марғилон шаҳар ҳокимининг биринчи ўринбосари маълум қилди. Унга кўра, Марғилон шаҳар ҳокимлиги бу муаммони қал қилади.\nОлдинроқ хабар қилинганидек, 2017 йил 26 декабрда Марғилон шаҳрида оиласида ногиронлари бор 20 та оила ва кам таъминланган 68 та оилага собиқ иқтисодиёт коллежи биносидан хонадонларнинг калитлари топширилган. Шу муносабат билан бўлиб ўтган тантанада уларга бу хонадонлар президент Шавкат Мирзиёевнинг совғаси деб эълон қилишганди. Бирмунча муддат ўтиб Марғилон шаҳар ҳокимлиги янги хонадон эгаларидан бир неча юз минг сўмдан ижара ҳақи тўлашларини талаб қилиб, акс ҳолда кўчага ҳайдаб чиқарилишлари мумкинлиги борасида огоҳлантиришган.\n“ЎзА” мухбирлари аниқлашича, аслида хонадонлар совга қилинмаган, балки ижарага берилган экан.\nШу билан бирга, 8 январь куни Фарғона вилояти ҳокимлиги сайтида кам таъминланган оилаларга хонадонлар топширилгани тўғрисидаги чоп этилган мақолада хонадонлар ижарага берилаётгани ҳақида бирор сўз айтилмаганди. Унда айтилишича, “2018 йил арафасида Гуриаввал маҳалласидаги янги кўп қаватли уйдаги 87 та хонадон кам таъминланган ҳамда оиласида ногиронлари бор оилаларга берилган. Янги хонадон эгалари турар жой муаммоси ҳал бўлганидан хурсанд. Хонадонлар – ёруғ ва шинам улар замонавий маиший техника билан жиҳозланган. Хонадон калитлари билан янги уй эгаларига Марғилон шаҳар ҳокимлигидан қимматбаҳо совғалар топширилди”.\nГап собиқ иқтисодиёт коллежи ҳақида кетаётганига “ЎзА”нинг Марғилон шаҳридан 142 кам таминланган оила шу каби уй-жой билан таъминлангани ҳақидаги хабари кўрсатмоқда, яъни 87 та оила жойлаштиришган уй битта бўлган. Хонадонлар уларга дастлабки тўлови бюджетдан қопланиб узоқ муддатли имтиёзли кредит асосида берилган.\n“Kun.Uz” хабарига кўра, тўрт қаватли бино ногиронларга берилишидан олдин, тўла таъмирланган ва хоналарда яшаш учун барча шароитлар яратилган. Киришдаги фойе, коридор, зинапоялар рисоладагидек. Ҳар бир оила турадиган икки хонали турар жойида санузел, ошхона тўла жиҳозлангани ҳам бор гап. Бир қарашда тураржойда барча қулайликлар яратилган.


Android-қурилмада телефон суҳбатини қандай ёзиб олса бўлади? - Terabayt.Uz\nAndroid-қурилмада телефон суҳбатини қандай ёзиб олса бўлади?\nТелефондаги суҳбатни ёзиб олиш учун сизда кўплаб сабаблар топилади. Эҳтимол, шунчаки керакдир ёки интервью олмоқчидирсиз, ёки илк бор бирорта машҳур шахс билан суҳбатлашаётгандирсиз ва бу суҳбатни тарихга муҳрламоқчидирсиз. Қандай сабаб бўлмасин, Android-смартфонингизда телефон суҳбатини ёзиб олишни билиб қўйсангиз зарар қилмайди.\nЎҚИНГ: Android учун диктофон танлаймиз\nОгоҳлантириш: Ёзиб олишдан олдин ёдда тутинг, баъзи мамлакатларда суҳбатдошингизнинг розилигисиз, унинг гапларини ёзиб олиш ноқонуний ҳисобланиши мумкин. Шу боис, сиз турган ҳудудда бу иш қонун билан чекланмаганлигига ишонч ҳосил қилинг.\nЎҚИНГ: AliExpress’дан диктофон буюртма қилган аёл қамоққа олинди\nAndroid’да телефон суҳбатини ёзиб олишнинг энг осон йўли илова ўрнатишдир. Бундай иловалар Google Play Маркете’да жуда кўп, лекин биз Smart Voice Recorder’ни танлаймиз. Ундан фойдаланиш ҳам жуда осон, ҳам бепул.\nИшга киришишдан аввал Smart Voice Recorder иловаси телефонингизда ўрнатилганига ишонч ҳосил қилинг. Шунингдек, қўнғироққа жавоб берганингиздан кейин экрандаги тегишли тугмани босиб юқори алоқани қўшишингиз керак бўлади. Сўнгра қўнғироқни тугатмасдан “Домой” тугмасини босасиз. Smart Voice Recorder иловасини очинг, кейин эса, ёзишни бошлаш учун катта қизил тугмани босинг. Қўнғироқ қилувчининг овози аниқ-тиниқ эшитилаётганига ишонч ҳосил қилинг, овоз динамикаси ҳаддан ортиқ паст бўлса овозини кўтаринг.\nСуҳбат тамом бўлгач, ёзишни тўхтатиш учун тўрт бурчак тугмани босинг. Сиз унга шу заҳотиёқ ном қўйишингиз мумкин. Яратилган медиафайл “Записи” иловаси бўлимида пайдо бўлади. Мазкур усул бошда айтганимиздек, жуда оддий, устига устак ҳар томонлама қулай.\n#андроид смартфон #андроид телефон #маслаҳат


Археологлар 4800 ёшли тошга айланган аёл жасади қолдиқларини топишди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Археологлар 4800 ёшли тошга айланган аёл жасади қолдиқларини топишди\t17:06, 28 апрель 2016\tТадқиқотчилар Тайван оролларида яшаган энг қадимий одамларнинг меҳнат фаолиятини, яшаш тарзини ўрганишди. Қўлида боласини ушлаб турган аёл жасади қолдиқлари энг ёдда қоларли топилма бўлди. Текширувларга кўра, аёл жасади 4800 ёшда бўлиб, неолит даврига тегишлидир. Аёлнинг бўйи 160 см, боланики эса 50 см ни ташкил қилади. Жасад тошга айланган. Бундай топилмалар илгари ҳам учраган. Олимларнинг маълумот беришича, аёл боласини зилзиладан ҳимоя қилган.


Тест топшириқлари сони ва баҳолаш мезонлари...\n25.04.2022 14:47 0 1556\nРеспублика олий таълим муассасаларининг бакалавриат таълим йўналишларига мос тест синови топшириладиган фанлар мажмуаси, тест топшириқлари сони ҳамда баҳолаш мезонлари тасдиқланган. Бу ҳақда Давлат тест маркази хабар бермоқда.\nУнга кўра барча тест топширувчилар учун мажбурий 3 та фан бўйича:\nОна тили (ўзбек, рус ёки қорақалпоқ тили) - 10 та савол.\nҲар бири учун 1,1 баллдан.\nМаксимал балл – 11 балл.\nМатематика - 10 та савол.\nЎзбекистон тарихи - 10 та савол.\nЖами тўплаш мумкин бўлган балл – 33 балл.\nБакалавриат таълим йўналишига мос 2 та фан бўйича:\n1-фан - 30 та савол.\nҲар бири учун 3,1 баллдан.\n2-фан - 30 та савол.\nҲар бири учун 2,1 баллдан.\nМаксимал балл – 63 балл.\nЖами тўплаш мумкин бўлган балл – 156 балл.


Шоу-шув: «Зиёда ўғри, Сардор Раҳимхон ўғри! Наҳот уялмайсизлар «санъаткор»лар?»(Видео) » Ўзбекистон янгиликлари – Zamin.uz\nҲеч ўйлаб кўрганмисиз, нима учун чет эл хонандаларининг ижроси керак бўлса, бутун дунёни забт эта олади-ю, бизларда эса…\nҲатто икки сонияга қолмай, қўшиқ сўзларини унутамиз. Қайта-қайта эшитган, эндигина кўнгилга яқин олаётган қўшиқларимиз эса (юзтадан биттаси) афсус, у ҳам ўғирланган бўлиб чиқади. Кўчирмакаш «санъаткор»лар рўйхатида кимлар туриши сизларга ҳам сир эмас. Кундан-кунга бу кўчирмачилик «маҳорати» урчиб кетаётганидан эса асабингиз бузилиши табиий. Яна-да қизиғи, «қобилиятли», «ақлли», «фаросатли» ва энг муҳими, «истеъдодли» баъзи хонандаларимиз эртага сирлари ошкор бўлиши мумкинлигини билишса-да, бетингда кўзинг борми демай, ўғирликларини қўйишмайди.\nИжтимоий тармоқларда тарқалган видеороликларни эътиборингизга ҳавола этамиз, ўзингиз баҳо беринг.\nЎзбекистонда хизмат кўрсатган артист Сардор Раҳимхоннинг навбатдаги «меҳнат маҳсули»: Маликам энди қара!\nУшбу ажойиб таронага ҳатто ўзим ҳам мафтун бўлган эдим, лекин, афсуски…\nЯна бир Ўзбекистонда хизмат кўрсатган артист Зиёда Қобилованинг ҳам бир мунча мухлислари борлиги рост. Хонанданинг нафақат овози, балки, чиройли муомаласи учун ҳам ҳурмат қиладиганлар кўп. Бироқ хонанданинг бу усулда ўзини оқлашига нима дейиш мумкин?! Видеороликда машҳур гуруҳ «Avicii»нинг қўшиғини Зиёда ўғирлагани айтилган. Демак, йўқ, яхшиси, хулоса сиздан!..\nУшбу «очилган сирлар» остига хонандаларнинг мухлислари (албатта, эндиликда улар мухлисликдан воз кечишган чоғи) бир қанча изоҳларини қолдиришган. Изоҳларда «Дубайма-Дубай юргунча ижод қилинг, изланинг», «Олган унвонларингизга арзимайсизлар», «Шарманда» қабилидаги гаплар ёзилган.\nЯнгиликлар » Маданият » Шоу-шув: «Зиёда ўғри, Сардор Раҳимхон ўғри! Наҳот уялмайсизлар «санъаткор»лар?»(Видео)\n22:13 Сардор Раҳимхон мухлисларини 29 октябрь куни пахта теримига таклиф қилди\n22:44 Сардор Раҳимхоннинг хит қўшиқларидан бири ўғирланган бўлиб чиқди (Видео)\n11:22 Сардор Раҳимхоннинг “Дўст” таронаси қозоқ тилида жаранг сочди (Видео)


Мирзиёев Тошкентдаги президент мактабини очди - 10.09.2019, Sputnik Ўзбекистон\nМирзиёев Тошкентдаги президент мактабини очди\n“Сизларни шундай нуфузли мактабга муносиб бўлганингиз билан чин юрагимдан табриклайман. Сиз энди Ўзбекистоннинг “олтин фонди”сизлар”, - деди Шавкат Мирзиёев. 10.09.2019, Sputnik Ўзбекистон\n18:23 10.09.2019 (янгиланди: 18:35 02.10.2019)\n“Сизларни шундай нуфузли мактабга муносиб бўлганингиз билан чин юрагимдан табриклайман. Сиз энди Ўзбекистоннинг “олтин фонди”сизлар”, - деди Шавкат Мирзиёев.\nТОШКЕНТ, 10 сен – Sputnik. Ўзбекистон президенти Шавкат Мирзиёев 10 сентябрь куни Тошкент шаҳридаги президент мактабига ташриф буюрди.\nТаъкидланишича, барча соҳаларда илғор тараққиёт йўлидан бораётган ва юксак марраларни қўяётган мамлакат учун ҳар томонлама етук кадрлар керак.\nЎзбекистонда ташкил этилаётган президент мактаблари янги авлод кадрларини тарбиялашда муҳим асос бўлади. Чунки бу ўқув масканлари иқтидорли болаларни аниқлаш, илғор технологияларни қўллаган ҳолда уларга сабоқ бериш ва тарбиялаш бўйича яхлит тизим бўлади. Таълим жараёни ривожланган давлатлар тажрибаси асосида ишлаб чиқилган ўқув режалари ва дастурлари бўйича инглиз тилида олиб борилади.\nШундай мактабларнинг биринчиси пойтахтда фойдаланишга топширилди. 168 ўринга мўлжалланган мактаб биноси ва ётоқхона, 15 ўринли ўқитувчилар меҳмонхонаси юксак даражада бунёд этилди.\n“Сизларни шундай нуфузли мактабга муносиб бўлганингиз билан чин юрагимдан табриклайман. Сиз энди Ўзбекистоннинг “олтин фонди”сизлар. Халқнинг, мамлакатнинг буюклигини тараннум этадиган нарсалар кўп. Лекин энг афзали билим билан намоён этиш. Ёшларимиз орасидан Хоразмийлар, Ибн Синолар, Улуғбеклар чиқишига барча асосларимиз бор”, - дея мурожаат қилди президент ёш авлодга.\nМирзиёев энди чет элдан келган нуфузли меҳмонларга катта-катта заводлар эмас, президент мактаблари кўрсатилишини таъкидлади.


Тошкентда эркак икки ойлик қизини бозор растасига ташлаб кетди - UzNews.uz\nИИО ходимлари чақалоқнинг ота-онасини топиб, ҳодиса сабабларига аниқлик киритди.\nТошкент шаҳар ИИББнинг хабарига кўра, “Чилонзор” бозоридаги савдо мажмуасида 32 ёшли Р. Д. спиртли ичимликлар таъсирида икки ойлик қизини савдогарларнинг растасига қўйиб кетган. Бозор ҳудудида навбатчилик қилган ходимлар болани 9-сон ИИБга етказишган.\nТез орада чақалоқнинг отаси топилиб, ИИБга олиб борилган. Унинг маълум қилишича, жорий йилнинг баҳор ойида у турмуш ўртоғи Н. М. билан биргаликда Тошкентга иш излаб келишган. Улар уй излаш муаммосига йўлиққанларида, ораларида келишмовчилик юзага келган.\nНавбатдаги келишмовчиликдан сўнг, Н. М. эрига боласини қолдириб, ўзи кетиб қолган. Эри турмуш ўртоғининг қаерда эканлигини ва у билан қандай боғланиш мумкинлигини билмаган.\nЧилонзор тумани ИИО ФМБ ходимларининг аниқлашича, боланинг онаси Сурхандарё вилоятида туғилган. Жарқўрғон тумани ИИБ аёл Тошкент вилоятида эканлиги аниқлаган ва у 9-сон ички ишлар бўлимига олиб кетилган.


Ўзбекистон – Япония: савдо-иқтисодий, инвестициявий ва технологик ҳамкорлик соҳасида янги саҳифа — Ishonch Gazetasi\nЎзбекистон – Япония: савдо-иқтисодий, инвестициявий ва технологик ҳамкорлик соҳасида янги саҳифа\nДавлатимиз раҳбари Япония Бош вазири ўринбосари, молия вазири Таро Асо, парламентдаги «Ўзбекистон – Япония» дўстлик лигаси фаоллари ҳамда Кунчиқар мамлакатнинг етакчи компаниялари ва банклари вакиллари билан учрашувлар ўтказди\nАввал хабар қилинганидек, Ўзбекистон Республикаси Президенти Шавкат Мирзиёев Япония Бош вазири Синдзо Абэнинг таклифига биноан 17 декабрь куни расмий ташриф билан Нагоя шаҳрига келди.\nДавлатимиз раҳбарининг Японияга ташрифи дастури 18 декабрь куни тонгда Аичи префектураси губернатори Хидэки Омура билан учрашувдан бошланди.\nАичи префектураси Япониянинг марказий қисмида, Тюбу вилоятида жойлашган. Префектуранинг ялпи ички маҳсулоти ҳажми 375,3 миллиард доллар бўлиб, Токиодан кейин иккинчи ўринда туради. Автомобилсозлик, аэрокосмик саноат, керамика буюмлари ишлаб чиқариш, металлургия, қишлоқ хўжалиги ҳудуд иқтисодиётининг асосий тармоқлари ҳисобланади.\nАичи саноат маҳсулотлари ишлаб чиқариш бўйича Японияда етакчи. Ҳудудда «Toyota» корпорацияси, шунингдек, автомобиллар учун бутловчи қисмлар тайёрлайдиган кўплаб заводлар (кластерлар) қароргоҳлари ва ишлаб чиқариш қувватлари жойлашган. Шунингдек, бу ерда Япониянинг Toyota Motor Corporation, DENSO, Panasonic Ecosystems, Mitsubishi Aircraft Corporation, Brother Industry, Aichi Steel, Makita, Rinnai, INAX, Kagome, Daido Metal Industry, Asahi Beer сингари йирик компаниялари фаолият кўрсатади.\nТранспорт қисмлари, технологик ускуналар, чўян ва пўлат, каучук ва пластмасса ишлаб чиқариш бўйича ҳам префектуранинг салоҳияти юқори.\nТюбу вилояти самолёт ва улар учун эҳтиёт қисмларнинг 50 фоизини ишлаб чиқарадиган Япониянинг аэрокосмик технологиялар тайёрлайдиган йирик маркази ҳамдир. Аичи префектураси саноат роботлари етказиб бериш, уларни ишлаб чиқарувчи корхоналар ва соҳада фаолият юритувчи мутахассислар сони бўйича Кунчиқар мамлакатда биринчи ўринда туради.\n2018 йилда ҳудуднинг ташқи савдо айланмаси 226,5 миллиард долларни ташкил этган. АҚШ, Хитой, Европа Иттифоқи давлатлари, Корея Республикаси унинг асосий савдо ҳамкорлари ҳисобланади.\nЎзбекистон учун Япониянинг ушбу маъмурий ҳудуди билан тўғридан-тўғри алоқалар ўрнатиш ҳар томонлама манфаатлидир.\nУчрашувда мамлакатимиз билан Аичи префектураси ўртасида таълим ва маданият соҳасида самарали мулоқотлар йўлга қўйилгани катта мамнуният билан қайд этилди.\nИнновациялар, саноат, қишлоқ хўжалиги ва қўшма агрокластерлар ташкил этиш, туризм, академик алмашинув соҳаларида ўзаро манфаатли ҳамкорликни кенгайтириш ва аниқ лойиҳаларни илгари суриш учун имкониятлар мавжудлиги алоҳида таъкидланди.\nЎзбекистон томонидан префектуранинг шериги этиб Тошкент вилояти белгиланди. Ўзаро ташрифларни ташкил қилиш ва Аичидан авиақатновларни йўлга қўйиш масаласини кўриб чиқишга келишиб олинди.\nЎзбекистон Республикаси Президенти Шавкат Мирзиёев Нагоя шаҳри мэри Такаси Кавамура билан учрашув ўтказди.\nНагоя Япониянинг илм-фан ва саноат тараққий этган йирик маркази бўлиб, ялпи ички маҳсулоти 117 миллиард доллардан ошади. Бу аҳоли жон бошига ҳисоблаганда 52 минг долларга тенг. Машинасозлик, металлургия, кимё, нефтни қайта ишлаш, тўқимачилик, енгил саноат ҳудуднинг асосий саноат тармоқлари ҳисобланади. Япониянинг энг йирик портларидан бўлган Нагоядан йилига 110 миллион тоннадан зиёд юк ташилади.\nМузокарада Нагоя мэрияси делегациясининг Ўзбекистонга ташрифи натижасида эришилган келишувларни амалга ошириш масалалари муҳокама қилинди.\nПойтахтимиз Тошкентда Нагоя юқори технологиялар паркини ташкил этиш, иқтисодиёт, саноат, транспорт, таълим, туризм ва бошқа устувор йўналишларда инновацион лойиҳаларни амалга ошириш шулар жумласидан.\n2020 йилга мўлжалланган қўшма тадбирлар «йўл харитаси»ни ишлаб чиқишга келишиб олинди.\nУчрашув сўнггида Тошкент шаҳар ҳокимлиги ва Нагоя мэрияси ўртасида шериклик тўғрисида битим имзоланди.\nЎзбекистон Республикаси Президенти Шавкат Мирзиёевнинг Японияга расмий ташрифи доирасидаги навбатдаги муҳим манзил Нагоя университети бўлди.\nНагоя университети дунёдаги энг нуфузли илм-фан ва таълим масканларидан, қитъадаги ўнта энг намунали олий таълим даргоҳларидан биридир. Мазкур университетда дунёга машҳур кўплаб олимлар таълим олган ва меҳнат қилмоқда, бу ердан физика ва кимё фанлари бўйича олти нафар Нобель мукофоти совриндори етишиб чиққан. Бугунги кунда университетда 16 мингдан зиёд талаба таҳсил олади. Шундан 2,6 минг нафари хорижий мамлакатлар, 30 нафардан ортиғи Ўзбекистон ёшларидир. Ҳозирги кунга қадар мазкур университетда 400 дан ортиқ ўзбекистонлик талаба ва тадқиқотчи таълим олган.\n2010 йилда Тошкентда Нагоя университетининг ваколатхонаси очилган эди. МДҲдаги ягона мазкур ваколатхона мамлакатларимиз олий ўқув юртлари учун таълим ва илмий тадқиқотлар соҳасида кўприк вазифасини ўтамоқда. Бевосита университет иштирокида икки мамлакатда мунтазам ўтказилаётган Ўзбекистон – Япония талабалар академик форуми ва олий ўқув юртлари ректорларининг анъанавий конференциялари илмий ҳаётимизда катта роль ўйнамоқда.\nДавлатимиз раҳбари университет фаолияти билан танишди, унинг президенти Сейичи Мацуо билан учрашди. Учрашувда бир неча Нобель мукофоти совриндорлари ва бошқа олимлар иштирок этди.\n– Сизнинг юртимизга илмий ҳамкорлигимизни ривожлантириш борасида қилаётган катта хизматларингизни алоҳида қадрлаймиз. Айниқса, ўтган йили Нобель мукофоти совриндори, профессор Рёжи Ноёри жаноблари билан биргаликда Ўзбекистонга ташрифингиз мамлакатимиз илмий ҳаётида муҳим воқеа бўлди, – деди Шавкат Мирзиёев.\nСейичи Мацуонинг Ўзбекистон илм-фани ривожига муносиб ҳисса қўшиб келаётганини эътиборга олиб, яқинда Тошкент давлат техника университети илмий кенгаши уни университетнинг фахрий ректори этиб сайлади. Шунингдек, Ўзбекистон Фанлар академияси томонидан профессор Ноёрига фахрий академик унвони берилди.\nУчрашувда Президентимиз Сейичи Мацуо ва Рёжи Ноёрини ушбу унвонлар билан табриклади.\nАкадемик алмашинувларни фаоллаштириш ҳамда ҳамкорликнинг устувор йўналишларида қўшма илмий тадқиқотлар амалга оширишга келишиб олинди.\nНагоя университетида Ўзбекистон Республикаси Президенти Шавкат Мирзиёевга фахрий доктор унвонини топширишга бағишланган тантанали маросим бўлиб ўтди.\nУнда университет раҳбарияти, профессор ва ўқитувчилари, талабалари ҳамда Нобель мукофоти совриндорлари, Японияда таҳсил олаётган ўзбекистонлик ёшлар иштирок этди.\nДавлатимиз раҳбарининг таълим соҳасини ривожлантиришга қўшган улкан ҳиссаси ҳамда илм-фан ва академик алмашинувларни ҳар томонлама қўллаб-қувватлагани учун, шунингдек, Ўзбекистонда янги босқичда амалга оширилаётган иқтисодиётни либераллаштириш ва барқарор тараққиётга эришиш борасидаги ислоҳотлар эътирофи сифатида Нагоя университетининг илмий кенгаши Ўзбекистон Республикаси Президенти Шавкат Мирзиёевга университет фахрий доктори унвонини бериш тўғрисида қарор қабул қилди.\nМаросимда Нагоя университети президенти Сейичи Мацуо сўзга чиқиб, Ўзбекистон раҳбари икки мамлакат ўртасида илм-фан соҳаларидаги алоқаларни ривожлантиришга катта эътибор қаратаётгани, ушбу қарор томонларнинг таълим соҳасидаги узоқ муддатли ва истиқболли ҳамкорликни янада кенгайтиришга бўлган интилиши ифодаси эканини таъкидлади.\nПрезидентимиз замонавий тараққиётнинг калити илм-фан ва таълимда эканини чуқур англаб, инсон капиталига инвестиция киритишни давлат сиёсати даражасига кўтарди. Давлатимиз раҳбари ташаббуси билан таълим соҳаси тубдан ислоҳ қилинмоқда. Ўзбекистоннинг эртанги куни замонавий кадрларга боғлиқ эканини инобатга олган ҳолда, мактабгача таълим, умумий таълим ва олий таълим тизими мазмунан ва сифат жиҳатидан янгиланмоқда.\nМамлакатимизда Президент, ижод ва ихтисослаштирилган мактаблар ташкил этилгани юртимиз фарзандлари учун таълим-тарбия олиш борасида янги имкониятлар яратади.\nПрезидентимиз Шавкат Мирзиёев ўз нутқида ўзбек ва япон халқларини ўхшаш миллий ва ахлоқий қадриятлар билан бирга, илм-фан ва тафаккурга, камолотга доимо интилиб яшаш каби эзгу фазилатлар бирлаштириб туришини таъкидлади. Замонавий дунёда инсон капитали, интеллектуал салоҳият, инновацион ғоялар, юқори технологиялар жадал ва барқарор тараққиётнинг фундаментал асосини ташкил қилаётганини қайд этди.\n– Бу унвонни, мен аввало Ўзбекистон халқига кўрсатилган эҳтиром ифодаси, деб қабул қиламан ва бунинг учун Нагоя университети раҳбариятига, унинг илмий жамоасига чуқур миннатдорлик билдираман, – деди давлатимиз раҳбари.\nПрезидентимиз Ўзбекистон таълим ва фан соҳаларидаги кенг миқёсли ислоҳотлар ҳақида сўзлади.\nДавлатимиз раҳбари Ўзбекистон – Япония ҳамкорлигида улкан ишлар амалга оширилганини қайд этиб, айни вақтда бу борада ҳали ишга солинмаган имкониятлар ҳам мавжудлигини таъкидлади ҳамда қатор таклифларни илгари сурди.\nПрезидентимиз Ўзбекистон – Япония азалий дўстлигининг рамзи сифатида мамлакатимизда ўзбек ва япон тилларида чоп этилган бир қанча китоб ва альбомларни Нагоя университети кутубхонасига тақдим этди.\nШу ерда Шавкат Мирзиёев Нагоя шаҳрида таълим олаётган ва фан билан шуғулланаётган ватандошларимиз билан учрашди.\nДавлатимиз раҳбарининг ташрифи доирасида Нагоя университетида Ўзбекистон – Япония талабаларининг академик форуми ташкил этилди.\nЎзбекистон Республикаси Президенти Шавкат Мирзиёев куннинг иккинчи ярмида Токио шаҳрига келди.\n«Ханэда» халқаро аэропортида давлатимиз раҳбарини Япония таълим, маданият, спорт, фан ва технологиялар, таълим тизимини тиклаш масалалари вазири Хагиуда Коичи, Япония Ташқи ишлар вазирлигининг Марказий Осиё бўйича махсус вакили Хидеки Уяма ва бошқа расмий шахслар кутиб олди.\nЎзбекистон Республикаси Президенти Шавкат Мирзиёев Токио шаҳридаги Акасака қароргоҳида Япония Бош вазири ўринбосари, молия вазири Таро Асони қабул қилди.\nДавлатимиз раҳбари Ўзбекистон билан Япония ўртасидаги дўстлик ва стратегик шериклик муносабатлари ҳар томонлама мустаҳкамланиб, савдо-иқтисодий ҳамкорлик кенгайиб бораётганини катта мамнуният билан қайд этди.\nОлий даражадаги ташриф арафасида икки мамлакатнинг кўп сонли компания ва банклари иштирокида ўтган бизнес-форумнинг юқори натижалари юксак баҳоланди.\nУчрашувда инвестициявий, технологик, молиявий ва молиявий-техник ҳамкорликни кенгайтириш, қишлоқ хўжалиги, энергетика ва бошқа соҳаларда қўшма лойиҳаларни илгари суриш истиқболлари муҳокама қилинди.\nТашриф давомида солиқ соҳаси ва божхона иши бўйича имзоланаётган икки томонлама битимлар аҳамияти қайд этилиб, бу узоқ муддатли ишбилармонлик алоқаларини ривожлантириш учун қулай шароитлар яратиши таъкидланди.\nИқтисодиёт тармоқлари ва молия тизимини ислоҳ этишнинг долзарб масалалари юзасидан ҳам фикр алмашилди.\nЎзбекистон Республикаси Президенти Шавкат Мирзиёев Япония парламентининг «Ўзбекистон – Япония» дўстлик лигаси вакиллари билан учрашди. Тадбирда ушбу лиганинг қатор аъзолари, жумладан, унинг раиси – Япония Бош вазири ўринбосари, молия вазири Таро Асо иштирок этди.\nПарламентлараро алоқалар кўп қиррали Ўзбекистон – Япония ҳамкорлигига мустаҳкам асос бўлиб хизмат қилади.\nИкки мамлакат қонун чиқарувчи органлари ўртасида алоқалар 1993 йилда ўрнатилган. Япония парламентида «Ўзбекистон – Япония» дўстлик лигаси ташкил этилган. Унинг таркибига таниқли сиёсат арбоблари, депутатлар, дипломатлар, энг асосийси, мамлакатимизнинг чинакам ва ишончли дўстлари киради.\nМулоқот чоғида икки мамлакатнинг амалий ҳамкорлигини кенгайтириш, Ўзбекистон ва Япония халқлари дўстлигини мустаҳкамлашнинг долзарб масалалари кўриб чиқилди.\nҲозиргача парламентлараро форумнинг иккита қўшма мажлиси бўлиб ўтган. Унинг учинчи мажлисини Тошкентда ўтказиш тўғрисида келишувга эришилди.\nЎзбекистон Республикаси Президенти Шавкат Мирзиёев Токио шаҳрида Япония ишбилармон доиралари вакиллари билан учрашув ўтказди. Унда JETRO, JICA, JABIC, NEDO, JOGMEC, Mitsubishi, Itochu, Sumitomo, Marubeni, Isuzu каби корпорация ва компаниялар, молиявий тузилмалар раҳбарлари иштирок этди.\nУчрашув аввалида 16 декабрь куни Токиода бўлиб ўтган Япония – Ўзбекистон бизнес-форуми натижалари ҳақида ахборот берилди.\nПрезидентимиз Япония компаниялари ва молиявий тузилмаларини Ўзбекистонда инвестиция лойиҳаларини амалга оширишда фаол иштирок этишга таклиф қилди.\n– Япония – бизнинг стратегик шеригимиз. Ўзбекистонда иқтисодиёт тармоқлари ва инфратузилмани модернизация қилиш бўйича ҳамкорликда кўп ишлар қилинди. Биз бу алоқалар тарихида янги саҳифа очиш ниятида келдик. Савдо, энергетика, геология, кимё, транспорт, туризм, мева-сабзавотларни қайта ишлаш ва хизмат кўрсатиш тармоқларида имкониятлар, янги лойиҳалар кўп, – деди Шавкат Мирзиёев.\nИқтисодиёт тармоқлари ва ҳудудларга тўғридан-тўғри хорижий инвестициялар фаол жалб этилмоқда. Хорижий инвесторлар учун кенг имкониятлар яратилмоқда. Улар фаолиятини рағбатлантириш ва ҳимоя қилиш учун зарур норматив-ҳуқуқий ҳужжатлар қабул қилинди. Бизнесни ривожлантириш йўлидаги турли тўсиқларга барҳам берилди, ташқи савдо ва божхона-тариф назорати сезиларли даражада қисқартирилди.\nИшбилармонлик муҳитини яхшилашга қаратилган ушбу янгиланишлар натижасида Жаҳон банкининг «Бизнесни юритиш – 2020» рейтингида Ўзбекистон кейинги бир неча йил ичида 100 поғона кўтарилиб, 69-ўринни эгаллади ҳамда йигирмата энг намунали ислоҳотчи давлат қаторига кирди. Янги корхона очиш қулайлиги бўйича мамлакатимиз илк бор дунёда саккизинчи ўринни эгаллади.\nПрезидентимиз Ўзбекистонда амалга оширилаётган ислоҳотлар ортга қайтмаслигини, иқтисодиёт изчил модернизация қилинишини таъкидлади.\nЯпониялик тадбиркорлар юртимиздаги ўзгаришларни юқори баҳолади. Валюта тизимининг либераллаштирилиши, виза олиш тартибининг соддалаштирилиши ўзаро манфаатли ҳамкорликни кенгайтириш учун қулай имкониятлар яратганини таъкидлади. Улар Ўзбекистон Президентининг расмий ташрифи икки мамлакат ишбилармон доиралари ўртасидаги ўзаро манфаатли алоқаларни янги мазмун билан бойитишига ишонч билдирди.\nУчрашувда икки мамлакат компаниялари ва молиявий ташкилотлари ўртасидаги шерикликни янада ривожлантириш, қўшма дастур ва лойиҳаларни амалга ошириш, ўзаро товар етказиш ва хизмат кўрсатиш ҳажмини ошириш масалалари муҳокама қилинди.\nЎзбекистон Республикаси Президенти Шавкат Мирзиёевнинг Японияга расмий ташрифи давом этмоқда.\n«Оғир шароит» баҳонами?\nҲуқуқий онг ва ҳуқуқий маданият қандай юксалади?\nБукмекерлик: қиморга расман рухсат этилдими?\nУЛАР БИЗГА БЕГОНА ЭМАС\nАввалгиси\tКейингиси 1 - 24


Ҳиндистон иқтисодиёт ривожланиши суръатлари бўйича Хитойдан ўзиб кетишини оширди\n23:07 / 01.06.2016\nҲиндистоннинг 2016 йил 1-чоракдаги иқтисодий ўсиш суръатлари ўтган йилнинг шу даврига нисбатан 7,9 фоизни ташкил қилди, деб хабар бермоқда The Financial Times нашри.\n2015 йилнинг 4-чорагида Ҳиндистон ялпи ички маҳсулоти 7,2 фоизга ўсди. Таққослаш учун, Хитой иқтисодиёти январ-мартда 6,7 фоизга секинлашди. Шу тариқа, икки давлат ўртасидаги ўсиш суръатлари бир фоизлик пунктдан ошди.\nСайловчилардан бир қисми Ҳиндистон бош вазири Нарендра Моди ва етакчи БДП (Бхаратия жаната парти) партиясини ҳар ой миллион иш ўрни яратиш ҳақидаги ваъдасини бажармаётганликда айбламоқдалар. Ёш ҳиндистонликларни иш билан таъминлаш учун айнан шунча миқдордаги иш ўрни зарур.\nАср бошидан бошлаб ўтган йилгача Хитой дунёнинг энг йирик давлатлари ўртасида ЯИМ ўсиши бўйича етакчи бўлиб келаётганди. 2009 йилгача Хитой иқтисодиёти йилига ўртача 9-10 фоизга, охирги йилларда эса 7-8 фоизга ўсаётганди.\nХитой ЯИМ ўсиши суръатлари 2010-йилларнинг ўрталарига келиб ишчи кучи қийматининг ошиги, иқтисодиётнинг ҳаддан ташқари кредитлашгани сабабли секинлаша бошлаган. Бироқ Хитой ЯИМ ҳажми бўйича ҳанузгача йирик ривожланаётган давлатлар – Бразилия, Ҳиндистон ва Россиянинг ЯИМ ҳажмлари биргаликда олинганидан кўпроқни ташкил қилади.


Навбатдаги шов-шув. Ҳукумат ўз терма жамоасига молиявий ёрдам бермаяпти\n28 декабрь, 2016, 12:13\nДеярли 40 йиллик танаффусдан сўнг Африка Миллатлар Кубоги финал босқичида иштирок этиш имкониятини қўлга киритган Уганда терма жамоаси молиявий жиҳатдан катта муаммолар остида қолиб кетди.\nСалкам 40 йил муддат давомида ўз қитъа чемпионатида қатнаша олмаган жамоа ҳақида\nУганда Футбол Ассоциациясининг Молия бўлими бошлиғи Деколас Киизанинг сўзларига кўра Уганда ҳукумати ҳалигача миллий терма жамоа сарф харажатлари учун жуда зарур бўлган пул маблағларини юбормаган.\n- Биз Уганда Таълим ва Спорт Вазирлиги билан Африка Миллатлари Кубоги учун тайёргарлик ҳамда кубок баҳсларида давомида терма жамоамизнинг сарф-харажатлари бўйича келишиб олган эдик. Келишувга кўра ҳукумат миллий терма жамоамизни 2.1 миллион АҚШ доллари миқдоридаги молиявий ёрдам билан таъминлаши керак эди. Бироз ўтиб эса бу молиявий ёрдам пули 1.2 миллион АҚШ долларигача қисқартирилди. Бу ҳам етмаганидек, ҳукумат шу пайтгача бу маблағларни Уганда Футбол Ассоциацияси ҳисобига ўтказиб бермади, дейди - Деколас Кииза.\nКииза ўз сўзида давом этаркан, агар пул маблағлари билан боғлиқ муаммо бир-икки кунда ҳал этилмаса, Уганда терма жамоасининг жума кунги Тунисда бўлиб ўтадиган ўртоқлик ўйини ҳамда БААдаги 8 кунлик ўқув-амалий машғулоти молиявий инқироз сабаб бекор қилинади.


Ўзбекистоннинг халқаро захиралари ҳажми 30 млрд доллардан ошди\n15:21 / 12.03.2020\nЎзбекистоннинг «хавфсизлик ёстиқчаси» ҳажми 30 млрд доллардан ошди\nМарказий банк (МБ) Ўзбекистон олтин-валюта захиралари статистикасини янгилади.\n2020 йил 1 март ҳолатига кўра расмий захиралар 30,5 млрд долларни ташкил этди. Халқаро захиралар - 30,01 млрд доллар. Ўзбекистоннинг захиралари заиф диверсификацияланган, шунинг учун деярли барча миқдор хорижий валюта (12,8 млрд доллар) ва олтин (17,2 млрд доллар) ўртасида тақсимланган.\nМарказий банк ушбу маълумотларни ошкор қила бошлаганидан бери (2017 йил кузида) биринчи марта расмий захиралар 30 миллиард доллардан ошди.\nУлар асосан олтин нархининг ўсиши ҳисобига ортди, сабаби олтиннинг ўзи 2020 йил февраль ойига нисбатан камайди - 10,6 миллион троя унцияси (банклар ва заргарлар томонидан ишлатиладиган оғирлик бирлиги 31,1034768 грамм). Агар тоннага айлантирилса, бу 330 тоннага тенг.\nЗахиралар, шу билан бирга, мамлакатнинг «хавфсизлик ёстиқчаси» деб ҳам ҳисобланади - улар салбий ташқи шок ҳолатларда зарбани камайтирувчи омил сифатида зарур ва захираларнинг етарлилиги шок ҳолатларнинг хусусиятига бевосита боғлиқ.\n2019 йил кузида Ўзбекистон 13 ойлик импортни молиялаштириш учун етарли захирага эга экани маълум бўлди. Бу тавсия этилган кўрсаткичдан тўрт баравар кўп.\nБундан олдин, Ўзбекистон олтин-валюта захиралари ҳажми қарийб 30 млрд долларга етгани хабар қилинганди.\nЎзбекистоннинг олтин-валюта захиралари ҳажми қисқарди\n10:13 / 22.09.2020\nЎзбекистоннинг расмий захиралари ҳажми маълум қилинди\n12:49 / 19.08.2020\nЎзбекистоннинг расмий захиралари ҳажми 34 млрд доллардан ошди\n08:29 / 25.07.2020\nБухгалтерия ҳисобининг миллий стандарти тасдиқланди. Товар-моддий захиралар бўйича асосий қоидалар белгиланди


Ўзбекистондаги рекламаларда беҳаё саҳналар тақиқланади\n23:05 / 10.03.2016\nЭнди Ўзбекистондаги интернет тармоқларида ҳам қимор ўйинлари рекламасига барҳам берилади, шунингдек, товарлар сотилишини кўпайтириш учун телевидениеда беҳаё (эротик) саҳналардан фойдаланишни таъқиқлаш режалаштирилаяпти.\nЯгона интерактив давлат хизматлари порталида “Реклама тўғрисидаги” Қонунга ўзгартиришлар ва қўшимчалар киритиш” қонунчилик лойиҳаси жойлаштирилди. Бу ҳақда “Sputnik Ўзбекистон” хабар бермоқда.\nИстаган фуқаро қабул қилинаётган норматив-ҳуқуқий ҳужжатлар борасида ўз изоҳини қолдириши мумкин. Муҳокама 24-март куни якунланади.\n“Реклама тўғрисидаги” янги таҳрирдаги қонунга биноан беҳаё(эротик) саҳналардан фойдаланиш ман этилади. Шунингдек, интернет тармоқларида қимор ўйинлари ва таваккалчиликка асосланган бошқа ўйинларни ташкил этиш учун телекоммуникация тармоқларида хизматлар кўрсатиш, дастурий таъминотни нашр қилишни таъқиқлаш кўзда тутилган.\nМазкур қоидалар ижтимоий ва сиёсий рекламаларга, шу жумладан, реклама характерига эга бўлмаган вивескалар ва кўрсаткичларга жорий этилмаслиги таъкидланган.\nМуҳокамаларда ёзилган фикрлар ва Сўровномадаги таклифлар тегишли норматив-ҳуқуқий ҳужжатлар лойиҳаларини ишлаб чиқувчилар томонидан кўриб чиқилади.


Камбэклар давом этади. "Тоттенҳэм" 96-дақиқада гол уриб, финалга чиқди (видео)\nБугун 10-декабр 07:08\nҚўшилган вақти: 09.05.2019, 05:38\nЕвропа Чемпионлар лигаси ярим финал жавоб баҳсидан ўрин олган "Аякс" – "Тоттенхэм" учрашуви ўз якунига етди. "Амстердам Арена"да кечган баҳсда меҳмонлар иродали ғалабани қўлга киритишди.\nУчрашувни ҳар икки жамоа вакиллари фаол бошлашди, бироқ биринчи бўлим тўп киритиш голландларга насиб этди. 5-дақиқада Маттейс де Лигт бурчакдан узатиб берилган тўпни боши билан дарвозага аниқ йўналтирди.\nГолдан сўнг лондонликлар дарҳол олдинга ўтишди ва 5-6 дақиқа рақиб дарвозаси олдида кучли босимни юзага келтиришди. Вазиятларнинг бирида Сон Ҳин Мин дарвозабон билан бирга-бир чиқиб борди, бироқ унинг зарбасини Онана ушлаб олди.\nТайм ўрталарига келиб ўйин яна тенглашди ва темп бироз тушди. 35-дақиқада меҳмонлар марказда тўпни йўқотишди, натижада Донни ван де Бек жамоасининг қарши ҳужумини бошлаб тўпни Душан Тадичга узатди. Ўз навбатида тажрибали ярим ҳимоячи жарима майдонига ёриб кирган Ҳаким Зиешни тўп билан таъминлади, унинг кучли зарбасини Уго Льорис қайтаришга ожизлик қилди.\nИккинчи бўлим "шпорлар"нинг қатор ҳужумлари билан бошланди ва бу ўз самарасини бермай қолмади. 55-дақиқада "Тоттенхэм"нинг тезкор ҳужуми гол билан якунланди. Деле Аллининг узатмасидан сўнг Лукас Моура жарима майдонига ёриб кириб дарвозани ишғол қилди.\nБундан амстердамликлар ўзларига келиб улгурмасдан иккинчи голни қабул қилиб олишди. Жарима майдони ичида юзага келган палапартишликдан сўнг Моура тўпни эгаллаб олди ва аниқ зарба билан дублини нишонлади.\nШундан кейин мезбонлар ўзларига келишди ва фаолликни оширишди, ўз навбатида меҳмонлар ҳам қарши ҳужумда хавфли ҳаракат қилишди. Сўнгги дақиқалар "Тоттенхэм"нинг кучли босимида ўтди, мезбонлар чуқур ҳимояланишди. Барчаси "Аякс" фойдаси томон кетаётган бир вақтда Моура 96-дақиқада ўзининг аниқ зарбаси билан жамоасининг учинчи голини урди.\nШу тариқа, сафардаги гол эвазига "Тоттенхэм" финалга йўл олди ва чемпионлик учун "Ливерпуль" билан куч синашaди.\nГоллар: 1:0 – 5 де Лигт, 2:0 – 35 Зиеш, 2:1 – 55 Лукас Моура, 2:2 – 59 Лукас Моура, 2:3 – 90+6 Лукас Моура.\nАякс – Онана, Блинд, де Лигт, Тальяфико, Мазрауи, Шене (Велтман, 60), де Йонг, ван де Бек (Магальян, 90), Зиеш, Тадич, Дольберг (Синкгравен, 67).\nТоттенхэм – Льорис, Алдервейрелд, Роуз (Дэвис, 82), Триппьер (Ламела, 81), Вертонген, Алли, Ваньяма (Льоренте, 46), Лукас Моура, Сиссоко, Эриксен, Сон Ҳин Мин.\nОгоҳлантиришлар: Сиссоко (16), Дольберг (50), Роуз (76), Зиеш (77).\nДастлабки ўйин – 1:0\n» Статистика : 1529 (0/1529)


“Ўзбекнефтгаз”: Инвестиция лойиҳалар доирасида 27 та қудуқ бурғиланиб, 600 кв.км. майдонда 3D сейсмик қидирув ишлари ўтказилди (Фото) — Teletype\n“Ўзбекнефтгаз”: Инвестиция лойиҳалар доирасида 27 та қудуқ бурғиланиб, 600 кв.км. майдонда 3D сейсмик қидирув ишлари ўтказилди (Фото)\nҲозирги пайтда “Ўзбекнефтгаз” АЖ ҳамда “Gissarneftgaz”, “Ko‘kdumаloq-Gaz”, “Natural Gas-Stream”, “Uz-Kor Gaz Chemical”, “Asia Trans Gas”, “Tatneft Ung”, “New Silk Road Oil and Gas”, “Jizzakh Petroleum”, “Andijanpetro” қўшма корхоналари ҳамкорлигида қатор конларида нефть ва газни қазиб чиқариш ҳажмини ошириш бўйича инвестицион лойиҳалар амалга оширилмоқда.\n“Ўзбекнефтгаз” АЖ Бошқаруви раиси Меҳриддин Абдуллаев топшириғи билан акциядорлик жамияти капитали иштирокидаги ушбу қўшма корхоналарнинг фаолиятини натижадорлиги доимий тарзда таҳлил этиб борилади.\nАйни пайтда “Natural Gas-Stream” КҚ МЧЖ томонидан 701,4 млн доллар қийматли “Сечанкўл, Оқжар ва Чимбой инвестицион блокларида геологик қидирув ишларини олиб бориш, ҳамда Урга конида, Оқчалоқ ва Чандир гуруҳи конларида қазиш ишларини амалга ошириш” инвестицион лойиҳаси амалга оширилмоқда.\n“Ўзбекнефтгаз” АЖ Инвестиция лойиҳаларни амалга ошириш департаментининг маълуотларига кўра, ҳозирги кунга қадар лойиҳа доирасида 27 та қудуқда бурғилаш ишлари тугатилди ва 600 кв.км. майдонда 3D сейсмик қидирув ишлари ўтказилди.\n“Оқчалоқ” гуруҳидаги конларда жами узунлиги 78,9 км. ташкил этадиган газ қувурлари ўтказилиб, 5,5 км сув қувури, 40,5 км электр узатиш линиялари, ишлар довом этилмоқда.\n“Чандир” гуруҳидаги конларда ҳам самарали ишлар олиб борилмоқда. Жумладан, 134,1км газ қувурлари ўрнатилиб, 84,6 км электро ўзатиш линиялари, конни телефон аълоқа ва интернет билан таъмирлаш мақсадида 119,8 км оптик толали алоқа линияси кабели ўтказилди. Шунингдек, 133,3 км йўл қурилди, ходимларнинг яшаши учун 50 кишилик шаҳарча барпо этилди. Бундан ташқари, “Урга” конидаги ходимлар учун 23 кишилик шаҳарчаси қурилди.\nҲозирги кунда “Оқчалоқ” инвестицион блокида 1 та қудуқда ён стволини кесиш ишлари олиб борилмокда. “Урга” конида 3 та қудуқни мукаммал таъмирлаш ва 1 та қудуқда ён стволини кесиш ишлари олиб борилмокда.\nБугунги кунга қадар Қорақалпоғистон Республикасининг “Кўқчалоқ” конида жойлашган 18А-сонли қудуқда ён стволини кесиш ва синов ишлари амалга оширилди. Ён ствол 2831–3280 метр интервалида қўшма корхона ходимлари томонидан уч ўлчамли геологик моделга асосланиб танланган йўналишда замонавий навигацион ускуналар ёрдамида бурғиланди.\nҚудуқнинг 3204–3260 метр қисмида филтрь ўрнатилди. Қудуқни ўзлаштириш натижасида кунлик 101,0 минг куб метр табиий газ оқимини қазиб олишга эришилди. Айни пайтда қудуқ қуриб битказилиб, газ йиғувчи коллекторга уланди.


19:27 / 23.01.2017\nМаъмурий-буйруқбозликнинг ортиқча машмашалари, электр ва газ таъминотидаги узилишлар ва бошқа муаммолардан эркин иқтисодий зоналарда фаолият юритувчи тадбиркорлар ҳам холи эмас. Бу каби муаммолар ҳақида Ўзбекистон Савдо-саноат палатасида бўлиб ўтган навбатдаги йиғилишда ошкора сўз юритилди. Юқорида қайд этилган муаммолар, Ўзбекистон Президенти томонидан имзоланган «„Ургут“, „Ғиждувон“, „Қўқон“ ва „Ҳазорасп“ эркин иқтисодий зоналарини ташкил этиш тўғрисида»ги фармонидан сўнг янада долзарблик касб этмоқда. Бу ҳақда Gazeta.uz сайти ёзмоқда.\nЎзбекистон бизнеси вакилларининг фикрича, янги ЭИЗларга сармоядорларни жалб қилиш учун, даставвал мавжудларидаги (Ўзбекистонда «Навоий», «Жиззах» ва «Ангрен» ЭИЗлари фаолият юритади) муаммоларни бартараф этиш даркор. 2016 йил октябрь ойида Давлат раҳбарининг «Эркин иқтисодий зоналар фаолиятини фаоллаштириш ва кенгайтиришга доир қўшимча чора-тадбирлар тўғрисида» фармони билан аввалги имтиёзлар бекор қилинган. Бу ҳақда божхона рўйхатидан ўтказиш бўйича навоийлик мутахассис Юнус Отабоев маълум қилган.\n«Президент фармони чиқди, у аслида бизнинг фаолиятимизга ижобий таъсир кўрсатиши лозим эди. Бироқ, ҳужжат чиқиши билан биздан божхона тўловлари ва солиқларни тўлиқ ҳажмда талаб қила бошлашди. Янги меъёрий ҳужжатлар чиқса, улар ёки ишламайди, ёки бошқа ҳужжатларга зид келади. Сиздан Навоийга келиб, маҳаллий тадбиркорларнинг муаммоларини тинглашни сўраймиз», — дея таклиф билдирган Отабоев.\nДавлат божхона қўмитаси бўлим бошлиғи Жасур Саидалиев бундай ҳолатлар мавжудлигини тан олган. Фармон бандларидан бирида, Вазирлар Маҳкамаси томонидан тасдиқланадиган хом ашё ва ускуналар, материаллар божхона тўловларидан озод қилиниши ҳақида сўз боради. Бироқ, айни рўйхатнинг мавжуд эмаслиги сабаб, божхона органлари тадбиркорларга имтиёзларни тақдим эта олмаяпти. ДБҚ вакилининг айтишича, ҳужжатга яқинда тузатишлар киритилган, улар тез орада кучга киради. Ортиқча харажатлар эса эгаларига қайтарилади.\nУмуман, йиғилишда «Ўзбекэнерго» ва «Ўзтрансгаз» вакилларига энг кўп танқид ёғилди. «Ўзвиносаноатхолдинг» вакили Темур Таштановнинг сўзларига кўра, ишлаб чиқарувчилар учун энг долзарб муаммо бу — электрэнергияси ва газни узлуксиз етказиб бериш бўйича кафолатнинг йўқлигидадир.\n«Биз бу масалада тез-тез муаммоларга дуч келамиз. Масалан, маҳсулот ишлаб чиқариш жараёни ўртага етганида ёруғлик манбаи ўчади. Уч кундан кейин масала ҳал, аммо, маҳсулот ҳам яроқсиз ҳолга келиб бўлади. Бунда етказилган зарар учун ҳеч ким жавобгарликни зиммасига олмайди. Бизга ҳар сафар масъулиятни ҳал қилиб бериш эмас, бу муаммо умуман бўлмаслиги керак», — деган Таштанов.\nССП раиси Алишер Шайхов бизнес-жамиятларни бу каби камчиликлар ҳақида очиқча гапиришга чақириб, газ ва электрэнергияси етказиб берувчи компанияларга сармоядорлар эътиборини чалғитаётган муаммоларни тезроқ ҳал қилиш вазифасини топширган.\nLochin Asbob-Uskuna компанияси директори маслаҳатчиси Хуршид Бўриев, ўз навбатида, ЭИЗларда лойиҳани амалга ошириш жараёнини қайта кўриб чиқишни таклиф қилди. Бунда ер ажратишдан то бинони қуришгача бўлган ҳолат танқидий баҳоланиши керак. Унинг айтишича, керакли ҳужжатларни тўплашга олти ой вақтини сарфлаган, аммо ишни бошлашнинг иложи бўлмаяпти.\n«ЭИЗ маъмуриятининг ер участкасини ажратиш бўйича қарорини олиш учун 20та идорадан қоғоз тўплаш керак. Бу жуда катта куч талаб қилади. Мисол учун, лойиҳани тузиш ва экспертизадан ўтказиш учун экологик назорат бошқармасида 48 кун йўқотилди. Қонун бўйича 30 кун ёзилган. Яна бир масала бу техник шарт-шароитларга эга бўлиш масаласи — аниқроғи, газ ва электрэнергиясига бўлган лимитни аниқлаш билан боғлиқ. Лойиҳа институти бизга 120 кВт электроэнергияси кераклигини айтган бўлса, ҳудудий электр тармоғи корхонаси 40 кВтга ваъда бермоқда. Газ билан ҳам шу аҳвол. Биз битта муҳрни олиш учун катта вақт йўқотамиз. Кўплаб қонун ва фармонлар қабул қилинган. Аммо, улар ҳаётга татбиқ этилмайди. Агар вазият ўзгармаса, янги ЭИЗдаги тадбиркорларга ҳам осон бўлмайди», — деган Бўриев.\nАлишер Шайховнинг ойдинлик киритишича, аслида, бу каби масалалар билан тадбиркорлар эмас, ЭИЗлар дирекцияси шуғулланиши керак. Шунга кўра, унинг огоҳлантиришича, эндиликда, ҳар бир бошқарув органлари ноқонуний ҳаракати ёки ҳаракатсизлиги учун жавоб беради ва етказилган зарарни қоплайди.\n«Ангрен» ЭИЗда тадбиркорлик билан шуғулланувчи Қаҳрамон Арзиев мамлакатда тадбиркорлик билан шуғулланишни соддалаштириш учун иккита таклифни илгари сурди. Биринчисига кўра, давлат ва хусусий сектор ўртасида кўприк вазифасини бажарувчи тузилма бўлиши керак. У тадбиркорлар муаммоларини зудлик билан амалий ҳал қилсин. Иккинчидан, корхоналарга ўзига хос паспорт тизимини жорий қилиш керакки, у банклар томонидан сўраладиган «бир уюм қоғозлар» ўрнини боссин.\nБунга жавобан, Иқтисодиёт вазирлиги вакили Шоҳруҳ Сафаров, қоғозбозликка барҳам берувчи ва янги корхоналар ташкил этиш вақтини қисқартирувчи онлайн-тизим устида иш олиб борилаётгани ҳақида маълум қилди.\n«Auto Pad Systems» қўшма корхонаси асосчиси Асад Ҳикматов маҳаллий хом ашёни олишдаги мураккабликлардан шикоят қилди.\n«Биз икки йилдан бери фаолият юритаётган бўлсак-да, ҳозирча экспорт қила олганимиз йўқ. Шу пайтгача хом ашёни 100 фоиз Хитойдан келтирар эдик. Транспорт харажатлари сабабли хом ашё таннархи Хитойда ишлаб чиқариладиган тайёр маҳсулотга деярли тенглашиб қолди. Биз 20 фоиз хом ашёни Ўзбекистонда харид қилиш бўйича келишувга ҳам эришдик. Бу рақамни 80 фоизгача етказиш имконияти ҳам бор. Аммо, бунинг учун олимларнинг кўмаги керак», - деган Ҳикматов.\nБу масалани мажлисда иштирок этганларнинг бир неча нафари ҳам қайд этишди.\nССП раиси ўринбосари в.б. Назира Дадаханова корхоналар ва университетлар ҳамда илмий-тадқиқот марказларининг етарли ҳамкорлиги йўлга қўйилмаганини тан олди ва юзага келган вазиятни ҳал этишда ёрдам беришга ваъда берди.\nБундан ташқари, давлат органлари вакиллари қабул қилинган фармон ва меъёрлар ижросини муҳокама қилиш ва ЭИЗларда фаолият юритаётган компанияларнинг фикрларини бевосита билиш бўйича ишчи гуруҳлар шаклида минтақаларга чиқади.\nМарказий банк вакили Адҳам Ражабовнинг қайд этишича, эндиликда, банклар нафақат лойиҳаларни кредит ажратиш йўли билан молиялаштиради, балки уларни амалга оширишда бевосита иштирок этади.\nШу билан бирга, ЭИЗлар иштирокчиларига ҳам айрим танқидий фикрлар билдирилди. Хусусан, ССП раиси Алишер Шайхов мазкур зоналарда жойлашган корхоналар ўртасида ўзаро ҳамкорлик мавжуд эмаслигини қайд этди. Рақобатбардошлик пастлиги сабаб, айрим корхоналар, тақдим этилаётган имтиёзларга қарамай, маҳсулотларини хорижга сота олмаяпти.\nССП мажлисга хулоса қилар экан, ҳақиқатдан ҳам маъмурий-буйруқбозлик мамлакатни тараққиёт сари улкан қадам ташлаш имкониятидан маҳрум этишини таъкидлаган. Бу иллатни йўқотиш учун эса, хусусий секторнинг ёрдами керак. Улар ўз ҳуқуқ ва манфаатларини ҳимоя қилишдан чарчамасликлари ва давлат органлари томонидан содир этилаётган қонунбузарликларни ошкора айтишлари лозим.\nСавдо-саноат палатаси муаммолар ЭИЗ\nЎзбекистон Марказий Осиё мамлакатларига сув масаласида давлатлараро мулоқот гуруҳини тузишни таклиф қилди\niPhone X'да яна бир камчилик аниқланди


08 март 2021, Тошкент вақти: 11:45\n"Ўзбекистон исломий ҳаракати"нинг бошқа аъзолари берган кўрсатмалар асосида Зокир Алиев 2005 йилда қидирувга берилган.\nАҚШдаги Ўзбекистон элчихонаси томонидан берилган виза билан Ўзбекистонга қайтган Алиев устидан бундан 13 йил аввал очилган жиноий ишнинг бундан сўнг давом этиш-этмаслигига оид расмий маълумот йўқ.\nЎзбекистонда расман қидирувда бўлган шахснинг Вашингтонданги ўзбек элчихонасидан қандай қилиб ўзбек визаси олгани тафсилотлари ҳам ҳозирча очиқланмади.\nАҚШ ватандоши Зокир Алиев Қашқадарёда милиция томонидан қўлга олингани тўғрисида 17 июнь куни “Ўтюраклар клуби” Инсон ҳуқуқларини ҳимоя қилиш Халқаро ташкилоти маълум қилди.\nХабарда айтилишича, президент Шавкат Мирзиёевнинг чақириғидан илҳомланиб, Қашқадарёдаги яқинларининг уйига меҳмонга борган АҚШ ватандоши Зокир Алиев 16 июнь куни Қарши шаҳар ИИБ томонидан ҳибсга олинган.\n“Зокир Алиевга Қашқадарё вилоятининг Чироқчи туманидаги яқинлари таклифнома юборган, ОВИР тасдиқлаган ва Ташқи Ишлар вазирлиги виза рухсати чиқарган. Ўзбекистоннинг АҚШдаги элчихонаси Алиев паспортига 90 кунга виза қўйган. Зокир Алиев ота-онасининг уйига қадар эсон-омон етиб борган. Яқинлари билан кўришгандан кейин бир соат ўтиб, Қарши шаҳридан келган ички ишлар ходимлари олиб кетишган", дейилади ташкилот томонидан тарқатилган хабарда.\n“Ўтюраклар клуби”нинг билдиришича, Зокир Алиев АҚШда хусусий солиқ компаниясининг раҳбари ҳамда тадбиркордир.\nТашкилот¸ Зокир Алиевни озод қилиш чақириғи билан президент девони, Ташқи ишлар ва Ички ишлар вазирликларига мурожаат жўнатган.\nЗокир Алиев аъзоси бўлганликда айбланаëтган "Ўзбекистон исломий ҳаракати" Каримов ҳукумати томонидан миллий хавфсизликка асосий таҳдидлардан бири сифатида кўрилган.\nМХХ Ўзбекистон ҳудудида 90-йиллар охири ва 2000 йиллар бошида содир этилган қатор террор хуружлари учун ЎИҲни айблаган.\n1992 йили асли наманганлик Тоҳир Йўлдош томонидан Тожикистонда таъсис этилган "Ўзбекистон исломий ҳаракати" ўз фаолиятини Тожикистондаги фуқаролар уруши тугаганидан сўнг толиблар ҳомийлигида Афғонистон ва Покистон ҳудудларида давом эттирди.\n2009 йили Тоҳир Йўлдош Вазиристонда ўлдирилганидан сўнг парчаланиб кетган бу ҳаракатнинг бир қисмига унинг куëви Усмон Ғозий етакчилик қилди.\n2015 йилда Усмон Ғозий ҳаракатнинг тугатилиб¸ "Ислом давлати" экстремистик гуруҳи сафига қўшилганини эълон қилди. 2015 йил декабрида Толибон етакчилари Усмон Ғозийнинг ўлдирилганини билдирди.\nЗобулда тор-мор бўлган ЎИҲнинг омон қолган матбуот котиби Telegramга чиқди\nЎИҲ асосчиси Тоҳир Йўлдошнинг укаси 23 йиллик қамоқдан сўнг озод этилди (ВИДЕО)\nАҚШда ЎИҲга молиявий кўмак берган турк 7 йилга қамалди\nАфғонистонда ўзбек жангарилари ЎИҲни тирилтираётгани даъво қилинмоқда


Ўз жонига қасд қилишнинг олдини олиш долзарб вазифа — ЎЗБЕКИСТОН МУСУЛМОНЛАРИ ИДОРАСИ СИРДАРЁ ВИЛОЯТИ ВАКИЛЛИГИ\nГулистон вақти: Тонг-6:14 Қуёш-7:35 Пешин-12:19 Аср-15:21 Шом-17:02 Хуфтон-18:24\nЎз жонига қасд қилишнинг олдини олиш долзарб вазифа\nКейинги пайтларда ўз жонига қасд қилиб, Аллоҳ таоло томонидан омонат берилган жонни арзимас сабаблар билан зое қилиш ҳолатларига гувоҳ бўлмоқдамиз. Айниқса, уларнинг кўпчилигини ҳали ўн гулидан бир гули очилиб улгурмаган ёшлар ва хотин-қизларнинг ташкил этиши ҳар бир инсонни чуқур ўйга солади. Нима учун бу даражага тушиб қолишмоқда? Келинг шу саволга жавоб топишга ҳаракат қилайлик.\nОдатда кўпчилик ўз жонига қасд қилишнинг оғир ва кечирилмас гуноҳ экани, ўз жонига қасд қилган инсоннинг «охирати куйиб кетиши» ҳақида оз-ми кўп эшитган. Ўз жонига қасд қилаётганларнинг деярли барчаси ҳам бундан хабардор. Шунга қарамасдан, улар нега ўзларини турли йўллар билан ўлдирмоқда.\nКиши ўз жонига қасд қилишининг сабабларидан бири, аввало, бу дунё ва ундаги инсон ҳаётининг мазмун моҳиятини тўғри тушунмасликдир. Албатта инсон йўқ эди, Аллоҳ таоло уни тупроқдан яратиб, бу дунёда уни синаш, имтиҳон қилиш учун унга умр берди ҳамда бу имтиҳондан муваффақиятли ўтган кишига бу дунёда бахтли ҳаётни ва охиратда жаннатдаги абадий роҳат-фароғатни ваъда қилди. Имтиҳон эса ўзига хос синов, меҳнат-машаққатлар ва қийинчиликлардан иборат бўлади.\nҲаммага синов бор, эркакми аёл, ёшми қари, бойми камбағал. Дунёда яшаётган ҳар ким ҳаёти давомида бир эмас, бир қанча синовларга дуч келади. Фақат, ҳаммага ҳар хил. Кимдир камбағалликдан азият чекади, кимдир тухматдан, кимдир фарзандсизликдан, кимдир эса фарзандларининг ёмонлигидан, кимдир ёлғизликдан, кимдир эса яқинларининг ёмонлигидан, яна кимдир касалликдан қийналади. Бу ҳақда Қуръони каримда шундай дейилади: “Эй инсон, албатта сен то Парвардигорингга йўлиққинингча кўплаб меҳнат-машаққатларни бошдан кечирасан”. Бошқа бир оятда эса: “Дарҳақиқат, Биз сизларни бироз хавф-хатар ва очлик билан, молу жон ва мева-чеваларни камайтириш билан синаймиз”, – дейилган. Шундай экан инсон доимо бошига тушадиган синовларга тайёр бўлмоғи ва уларга сабр қилмоғи лозим. Зеро Аллоҳ бошига мусибат тушганда сабр қилувчилар билан бирга бўлур ҳамда уларга улкан ажру-савоблар берур.\nЎз жонига қасд қилишнинг яна бир сабабларидан бири бу ишнинг оқибатларини тўла англаб етмасликдир. Ўзини ўлдириш бошқа бир жонни ўлдиришданда оғир ва энг катта гуноҳлардан ҳисобланади. Ҳадиси шарифда айтилади: “Ким ўзини ўзи тоғ тепасидан ташлаб ўлдирса, ўлгандан сўнг дўзахда ҳам абадул-абад шу хилдаги азобга гирифтор бўлур. Агар захар ичиб ўзини ўзи ўлдирса, дўзахда ҳам абадул-абад шу азобга гирифтор бўлур. Кимики ўзини ўзи темир парчаси билан ўлдирса, ул шахс темир парчаси қорнига суқулган ҳолда дўзах ўтида абадул-абад қолур”.\nДемак ким ўзини қандай қилиб ўлдирган бўлса, қиёмат кунида ҳам худди шундай азобга гирифтор бўлади ҳамда бу азобланиш такрор-такрор қайталаниб, доимий бўлар экан. Имом Бухорий ривоят қилган бошқа бир ҳадиси қудсийда шундай дейилган: “Аллоҳ таоло айтадики, бандам ўзини ўзи ўлдириб, менинг унга берган умримга шукр қилмай шошилди, шунинг учун унга жаннатни абадий ҳаром қилдим”. Бу ҳадисда ўз жонига қасд қилган кимса охиратини куйдириши таъкидланмоқда.\nБундан ташқари ўзини ўлдираётган кимса унга меҳр қўйган яқинлари – ота-онаси, умр йўлдоши, фарзандлари, ака-укалари, ёру дўстларини ҳам қаттиқ изтироб, ташвишга солиб кетаётганини билармикан. Ўзини осаётган кимса ўзи билан қўшиб яқинларини ҳам маънан осиб кетаётганини ҳис қилармикан. Айниқса, ота-она фарзанд доғига чидаши жуда мушкул. Фарзанд доғида оғир касал бўлиб, ҳатто вафот этганларга кўпчилигимиз гувоҳ бўлганмиз. Шунинг учун ҳам энг оғир юк ота елкасидаги фарзанд тобутидир, дейилади.\nМаст қилувчи ичимликларни ичиш динимизда бежизга ман қилиниб, барча ёмонликларнинг боши дейилмаган. Бугун биз бунинг исботига гувоҳ бўлиб турибмиз. Далилларга мурожаат қилинса, 70 фоизга яқин қотиллик, 80-90 фоиз безорилик асосан мастликда рўй бериши, 25 фоизга яқин ароқхўр мастлик пайтида ўзини ўзи ўлдиришни ўйлаши маълум бўлади. Шуларнинг ўзи биз-у сизларни сергак бўлишга, ичкилик иллатидан узоқда бўлиш ҳамда ундан ҳазар қилишимизга кифоя қилади. Пайғамбаримиз Муҳаммад (соллаллоҳу алайҳи васаллам) айтадилар: “ Маст қилувчи ичимликлардан қочинглар, шоядки нажот топсаларинг”.\nАлбатта инсон хатокор, баъзан билиб, баъзан эса билмаган ҳолда хато ишларга, гуноҳга қўл уриб қўяди. Чунки инсондаги уни доимо яхшиликка, тўғриликка ундаб тургувчи ақл билан бирга уни ёмонликка, шаҳватга, ҳирсга ундаб турувчи нафс ва шайтон бор. Баъзан улар ақлдан устун келиб, инсонни гуноҳ ишлар томон бошлайди. Ҳатто инсон баъзида энг оғир гуноҳларга ҳам қўл уриб қўяди ва виждон азобида қийналиб, одамлар юзига қарай олмасдан, эл орасида бошини кўтара олмай қолади. Шундай пайтда инсон ўзини ўзи ўлдириш керакми? Йўқ, бу муаммонинг ечими эмас, аксинча муаммо устига яна бир муаммо, гуноҳ устига яна бир гуноҳ. Бунинг йўли бошқа, бу тавба эшигидир, бу эшик ҳаммага доимо то жон ҳалқумга келмагунча очиқ. Тавба қилинг, Аллоҳ кечиради. Тавба қабул бўлишининг шарти 3 та — қайтиш, надомат, азм, яъни қилган иши гуноҳ иш эканлигини билиб, уни қилишдан қайтиш, шу гуноҳ ишни қилгани учун чин дилдан надомат – афсус чекиш ҳамда уни бошқа қилмасликка азму қарор қилиш.\nШунингдек, бир ёмонликдан қўрқиб ўз жонига қасд қилиш ҳам нотўғри. Бошга тушганни кўз кўрар, йиқилганни ер кўтарар. Инсон кўп нарсани кўтарди, чидайди. Ойнинг ўн беши қоронғу бўлса, ўн беши ёруғ. Албатта ўша қийинчиликлар ҳам ўтиб, яхши кунлар ҳам келади. Шундай экан, Парвардигоримиз томонидан бизга ато қилинган умримизни ғанимат билиб, уни асрашимиз лозим. Турмушда учрайдиган айрим синовли кунларни сабр-тоқат билан ўтказиб, ҳар бир етган азият-мусибатга яраша гуноҳларимиз кечирилиши, сабр-бардошимиз эвазига ажру савоблар ато этилишини унутмайлик. Аллоҳ таоло доимо юртимизни тинч, осмонимизни мусаффо, ҳаётимизни фаровон ва тану жонларимизни соғ-саломат айласин.\nСирдарё вилояти Гулистон тумани бош имом-хатиби\nҲусни хулқ – мўминнинг ахлоқи\nФарзанд учун бебаҳо ҳадя


11.05.2018 01:54 0 1144\nҚатарда жойлашган «Ал-Жазира» телеканали бош директори иорданиялик журналист Ёсир Абу Ҳилол истеъфога чиқди. Бу ҳақда «РИА Новости» хабар бермоқда.\n«Мен бугун истеъфога чиқдим. Бу менинг 4 йил давомидаги учинчи истеъфом. Директорлар кенгаши раҳбари шайх Ҳамад ибн Самир менинг истеъфомни қабул қилди», – деб ёзган Ёсир Абу Ҳилол «Facebook»ка.\nЁсир Абу Ҳилол ўзининг сўнгги сўзида истеъфонинг сабабини ёзмаган. Телеканал раҳбарияти истеъфо ҳақида бирор-бир расмий маълумот бермаган.\nСаудия Арабистони янгиликлар манбасининг маълум қилишича, телеканал бош директори лавозимига асли келиб чиқиши яманлик, лекин Қатар фуқароси бўлган, шу пайтгача бош директор ўринбосари бўлиб ишлаган Сокатра Аҳмад Салом ас-Сокатра тайинланган.\nЎтган йили Қатар билан Саудия Арабистони, БАА, Баҳрайн ва Миср ўртасида юзага келган дипломатик ихтилоф туфайли ушбу давлатларда телеканал намойиши ман этилган эди. Қатар ҳукуматига мазкур давлатлар билан дипломатик алоқаларини тиклаши учун жаҳонга машҳур «Ал-Жазира» телеканалини ёпиш шарти қўйилган эди.\nтелеканал Аль-Джазира Ясир Абу Хилял


Тошкент ҳокимлиги «Дўстлик» боғини реконструкция қилади. Боғ аттракционларсиз яшил ҳудудга айлантирилади - Daryo\n23:26, 08.07.2021 23058\nТошкент ҳокимлиги «Дўстлик» боғини реконструкция қилади. Боғ аттракционларсиз яшил ҳудудга айлантирилади\nТошкент шаҳар ҳокимлиги «Дўстлик» боғида кутилаётган ўзгаришлар тақдимотини намойиш этди. Таъкидланишича, боғ шовқинли аттракционларсиз ҳақиқий яшил дам олиш зонаси бўлади.\n«Дўстлик» боғи бир неча йил давомида Миллатлараро муносабатлар ва хорижий мамлакатлар билан дўстона алоқалар қўмитасининг балансида бўлган ва ишламаган. Чиқиндиларни йиғиш ва дарахтларни суғориш Ободонлаштириш бошқармаси ходимлари ва кўнгиллилар томонидан амалга оширилган.\nБоғ шаҳарга қайтарилади, уни Тошкент ҳокимлиги қайта тиклайди. Масъуллар боғни август ойининг охирида очишга ваъда берди.\nБоғда қуйидагилар амалга оширилади:\nбоғнинг барча дарахтлари сақланиб қолади. Шу жумладан, генерал-губернатор дала-ҳовлиси даврини кўрган учта қадимги чинор дарахтлари ҳам сақланади. Яна 700 тупга яқин дарахт ва бута экилади;\nбарча сув ҳавзалари сақланиб қолади, уларнинг умумий майдони 10 000 квадрат метр, «юқори кўл»да фаввора ва лазерли томошалар ташкил этилади. «Капалак кўл»ларда фильтрлаш учун сув исроф қилинишининг олдини олиш мақсадида гидроизоляция ташкил этилмоқда. Кўл ва фаввораларга ҳамда суғоришга сувни етказиш учун бешта чуқур, насосли қудуқ қазилди;\nбоғда шовқинли аттракционлар бўлмайди, велосипед йўлаги унинг марказий қисмидан ўтиб, сайрлар учун ташкил қилинган йўлаклар билан кесишмайди. Велосипедлар, самокатлар ва скейтлар ижараси ташкил қилинади;\nболалар учун майдончалар, мавзули, математик, географик, астрономик, лингвистик ва бошқа йўналишлардаги ҳудудлар ташкил қилиниб, улар фанларни ўйин шаклида ўрганиш учун формула ва алифболар билан таъминланади;\nконцертлар ва бошқа тадбирлар учун амфитеатр, шахмат, воркаут, ёга ҳудудлари ҳамда спорт майдончалари қурилади;\nхоҳловчиларга майсали жойларда пикник қилиш учун ҳудудлар ажратилади. Шунингдек, автомобиль ва велосипедлар учун катта тураргоҳ қурилмоқда;\n1976 йилда Тошкент ва Сиэтл шаҳарлари ўртасидаги қардошлик алоқаларининг рамзи сифатида бунёд этилган «Сиэтл боғи» ҳам реконструкция қилинади. Реконструкция муаллифлари боғнинг бирламчи кўринишини қайтариш мақсадида плиткалар ва болалар расмлари билан безатилган кўринишини иложи борича қайтаришга уринади. Шунингдек, глобусли чиройли фаввора қайта ишга туширилади;\nэскирган муҳандислик коммуникацияларининг ўрнига янгилари ўтказилмоқда. 120 та ёритгич ўрнатилади;\nбоғга кириш бепуллигича қолади.\nМавзуга доир: Тошкентдаги Ғафур Ғулом номидаги истироҳат боғи бузилиб, ўрнига турар жой мажмуаси қурилиши ҳақидаги хабарга муносабат билдирилди\nАввалроқ боғ 49 йилга чет эллик инвесторга топширилгани айтилганди.\nЭслатиб ўтамиз, Тошкентда боғлар, яшил ҳудудлар ва хиёбонлар сони кўпайтирилиши маълум қилинганди. Унга кўра, Тошкент шаҳрида умумий 140 гектар майдонга эга бўлган аттракционларсиз боғларни ва ҳар бир туманда кичик яшил боғларни ташкил қилиш режалаштирилган.\n07:17, 25.09.2021 150283\n12:26 Бугун 402\n12:10 Бугун 1230\n12:00 Бугун 1105\n13:54, 21.10.2021 112033\n18:13, 21.10.2021 70675\n18:33, 21.10.2021 67935\n22:36, 20.10.2021 67039


Халқини ҳурмат қилганни дунё ҳурмат қилади - Уч илдиз\nХалқини ҳурмат қилганни дунё ҳурмат қилади\nЖурфак талабаларига қуйидаги мақолаларни устоз\nжурналистларнинг маҳорат мактаби сифатида ўқиб-ўрганиш тавсия этилади, дейди Дониш домла ўзи ҳам қайта-қайта мутолаа қилар экан.\n12:03 19 Май 2018 Сиёсат\nВашингтон. Пенсильвания авеню, 1600. Оқ уй.\n218 йиллик ўтмишида жаҳоннинг не-не нуфузли шахслари, давлат раҳбарлари, йирик сиёсатчилар ушбу қароргоҳда қабул қилинмаган, қизғин музокаралар ўтказилмаган, дунё тамаддунига турли маънода таъсир этган “ҳаёт-мамот” масалалари ҳал этилмаган, дейсиз. Шу маънода айтадиган бўлсак, ушбу бино тарихнинг қанчадан-қанча оламшумул воқеалари ва унинг ажиб сокинлиги остида қабул қилинган қарорлар гувоҳига айланган.\nҚароргоҳ АҚШ Президентларининг ҳам яшаш, ҳам иш жойи ҳисобланади.\nЮксак орзу-умидлар билан олис юртдан келиб, мазкур заминда қўним топганлар учун Оқ уйнинг аҳамияти беқиёс. Негаки, Қўшма Штатлар қарор топгач, унинг буюк асосчи-оталари Жон Адамс, Томас Жефферсон, Аврам Линкольн, Бенжамин Франклин бу ерда халқ ҳокимиятини барпо этишда неча-неча тунларни бедор ўтказган. Бу қароргоҳ халқ демократиясининг маркази, десак, муболаға бўлмайди. Балки шу сабабдандир Оқ уйнинг олдига келганингизда, ушбу халқчил муҳитни ҳис этасиз.\nМаҳобатли бино ва унинг атрофидаги кўркам ҳудудни унча катта бўлмаган панжара ўраб туради. Бу ерга истаган одам келиб суратга тушиши мумкин. Америкача эркинлик шу даражадаки, сиз давлат раҳбарининг уйи олдида суратга тушаркансиз, биров келиб сўроққа тутмайди, тақиқламайди, ҳеч ким халақит бермайди.\nДональд Трамп Шавкат Мирзиёевга нега лутф кўрсатди?\nБу савол жавоби сиёсатчилар, АҚШ — Ўзбекистон муносабатларини доимо кузатиб борувчи экспертларни ҳам ниҳоятда қизиқтирмоқда. Хўш, нимага олис Ўзбекистоннинг раҳбарига Американинг 45-Президенти Дональд Трамп бунчалик юксак ҳурмат-эҳтиром кўрсатди?\nБу эътирофдан кўнгли ғурурга тўлган юртдошларимизда ҳам шундай савол туғилган бўлса, ажаб эмас. Буни ижтимоий тармоқлардаги қизғин муҳокамалардан ҳам билиш мумкин. Хорижлик ҳамкасбларимиз бу сингари саволларни ёғдириб, одамни қийнаб юборди. Уларнинг айтишича, Мустақил Давлатлар Ҳамдўстлиги давлатларининг 27 йиллик тарихида, унга аъзо мамлакатларнинг бирорта раҳбари олий даражада расмий ташриф мақомида, бундай юксак эътибор билан Америкада кутиб олинмаган экан. Ўзбекистон Президенти Шавкат Мирзиёев қисқа муддатда ана шундай юксак шарафга эришди.\nДональд Трампнинг сўзларидан у Ўзбекистон тўғрисида юзаки маълумотларга, умумий тасаввурга эмас, балки юртимиздаги ўзгаришларни диққат билан кузатиб бораётгани аён бўлади. Дональд Трампнинг Шавкат Мирзиёевни ҳурмат қилиши сабаби, аслида, Ўзбекистон Президенти ўз халқини ҳурмат қилиши, фуқаролари учун жон куйдириши натижаси, десак тўғри бўлади. Халқ билан мулоқот, давлат идораларини халқ хизмати учун ишлатиш АҚШда ҳам ҳаётий талаб саналади.\nЧунки Америка учун демократия 242 йилдан бери олий қадрият сифатида кун тартибидан ҳеч қачон тушмаган. Қарийб икки ярим асрдан буён халққа яқин бўлиш, халқ муаммоларини ҳал этиш АҚШнинг сиёсий менталитетига айланган, десак, янглишмаймиз. Ўзбекистонда сўнгги 20 ойда давлат тизимининг халқ томон юзланиши, халқ муаммолари амалий ҳал қилиниши, ўзбек демократиясининг шаклланиши эса айнан Шавкат Мирзиёевнинг тунни тун, кунни кун демай қилаётган саъй-ҳаракатлари самарасидир.\n16 май. Ташрифнинг асосий воқеалари куни. Расмий ташрифнинг ўз қонунияти, дипломатлар тили билан айтганда, протоколи мавжуд.\nДавлатимиз раҳбари ўзи учун ажратилган, Оқ уйдан икки қадам нарида жойлашган “Blair House” қароргоҳидан машиналар кортежи ҳамроҳлигида Оқ уйга тантанавор кириб келди. Президент фаолиятини жонли эфирда кўришга одатланиб бораётган Ўзбекистон халқи қалбида бу тасвирлар фахр ҳиссини уйғотди. Ҳар бир ўзбекда Ватанидан, Президентидан чексиз ғурурланиш ҳиссини уйғотди.\nОқ уйдан узатилган трансляцияни нафақат Америка, балки бутун олам кузатиб борди. “CNN”, “Fox News”, хуллас, бошқа ўнлаб телекомпаниялар камералари тўғридан-тўғри ойнаи жаҳонда ушбу жараённи ёритди. Азиз меҳмонни Оқ уй остонасида Америка Президентининг шахсан ўзи кутиб турарди.\nМашинадан тушиши билан Трамп Президентимизни самимий қутлаб, худдики ўзбекона лутф билан меҳмонни уйга таклиф қилди.\nСуҳбат бошида Президент Трамп: “Сизга катта раҳмат. Ўзбекистон Президентининг ташрифи биз учун жуда катта шарафдир. Жаноб Президент ўз юртида ва бутун дунёда ҳурматга сазовор кишидир. Биз кўп масалаларда, жумладан, савдо-сотиқ бўйича жуда яқин алоқадамиз. Улар бизга инвестиция келтирган, биз ҳам уларга инвестиция киритамиз. Жаноб Президент, сиз жуда ҳурматли инсонсиз. Раҳмат”, деди.\nБу сўзлардан ҳам аён бўладики, Ўзбекистон ҳам АҚШ иқтисодиётига анчагина инвестиция киритмоқда. Ўзбекистон учун замонавий технологиялар, дастгоҳлар, ҳарбий қурол-аслаҳа, самолётлар ва бошқа маҳсулотлар ишлаб чиқариш Америка ҳудудида ўн мингдан зиёд иш ўринларининг сақлаб қолинишига замин яратмоқда. Ўз навбатида, энди АҚШ ҳам Ўзбекистонга сармоялар ҳажмини кенгайтириш тарафдори.\nОлий даражада кенгайтирилган таркибдаги музокаралар якунлангач, протокол талабларидан чиқиб, Дональд Трамп Ўзбекистон Президентини кузатиб қўйди. Оқ уй остонасида Президентлар яна бир муддат дилдан самимий суҳбатлашдилар. Кайфиятлари ҳам аъло эди. АҚШ Президенти Ўзбекистон раҳбари ўтирган машина жўнаб кетганидан кейин ҳам қониқиш ҳисси ҳамда ҳурмат нуқтаи назаридан кузатиб туришда давом этди…\nДавлатимиз раҳбари АҚШдан қуруқ қўл билан қайтмади. Америкага сафар баракали бўлди. Президентимиз ўзи билан “Boeing-787 Dreamliner” самолётини олиб қайтди. Маълумки, “Dreamliner” — орзулар лайнери, дегани. Бунда ҳам рамзий маъно, эзгу мақсад мужассам, десак, ўринлидир. Яъни ўзбекистонликларнинг орзуси доимо ушалсин, халқимиз ҳаётини янада яхшилашга қаратилган ўзгаришлар бардавом бўлаверсин. Зотан, Америка мўъжизасининг калити, бу — Америка орзуси, яъни ўз кучи ҳамда ғоясига ишонган одамнинг ғалаба қозониш ҳиссидир.\nХалқаро пресс-клуб раиси.\nЯнгиланишлар жараёнига кўтаринки руҳ, жўшқинлик бағишлайди\nГазеталарда ўзгаришлар кузатилмоқда. Авваллари ташрифлар хақида расмий хабар бериларди. Эндиликда, журналистларнинг муносабати ҳам берилмоқда. “Халқ сўзи” газетасининг бугунги сонида бир эмас, тўрт кишининг Ўзбекистон президенти Шавкат Мирзиёевнинг АҚШга расмий ташрифига оид мулоҳазалари берилган. Шавкат Ортиқов Америкага қилган сафари таассуротлари билан ўртоқлашган бўлса, Халқаро Пресс клуб раҳбари Шерзод Қудратхўжаев, депутат Баҳром Обиджонов ва камина президентимизнинг расмий ташрифига ўз муносабатимизни билдиришга ҳаракат қилдик. Шерзод Қудратхўжаевнинг фикрларини фахр билан ўқидим.\nБу мақолаларни бир ўқиб кўринглар. Хулосангизни кутаман, деб ёзади Шарофиддин Тўлаганов ФБдаги саҳифасида.\n12:12 19 Май 2018 Сиёсат\nАҚШ Президенти Дональд Трампнинг Оқ уйда бўлиб ўтган матбуот анжуманида “Мен учун Ўзбекистон етакчиси билан учрашиш катта шарафдир”, деган сўзлари кўпчилик қатори биз, журналистларни ҳам тўқинлантириб юборди. У Шавкат Мирзиёевга таъриф берар экан, “Жаноб Президент ўз юртида ва бутун дунёда ҳурматга сазовор кишидир”, деди. Мана шу сўзларнинг ўзиёқ Америка ҳукумати Марказий Осиё, хусусан, Ўзбекистонга ҳар доим катта қизиқиш билан қараб келганидан далолатдир.\nШу маънода, Ўзбекистондаги сўнгги йилларда рўй бераётган ўзгаришларни ҳам диққат билан кузатиб келаётгани аниқ. Вашингтондагиларнинг фикрича, ҳозир Ўзбекистонда том маънода янгиланиш даври кузатилмоқда. Айниқса, қўшни давлатлар билан муносабатлардаги очиқлик сиёсати океанортида эътироф этилмоқда. Шу сабабли ҳам Трамп давлатимиз раҳбарига қарата “Жаноб Президент, сиз жуда ҳурматли инсонсиз. Раҳмат”, деди.\nПрезидент Дональд Трамп Ўзбекистон Президентининг АҚШга расмий ташрифи муносабати билан ўтказилган қабул маросими иштирокчиларига йўллаган мурожаатида “Америка халқи номидан Президент Мирзиёевга Оқ уйга тарихий ташрифи учун миннатдорлик билдираман. Марказий Осиёда анчайин мураккаб вазият юзага келаётган, ҳамкорлик учун янги имкониятлар пайдо бўлаётган бир пайтда бугунги мулоқотимиз стратегик шериклигимизни янгилашга ёрдам берди. Минтақадаги таъминот йўлларини қўллаб-қувватлаш ва Афғонистон билан алоқаларни яхшилашга хизмат қиладиган иқтисодий лойиҳаларни сармоялаш борасидаги саъй-ҳаракатлари учун Президент Мирзиёевга ҳурмат-эҳтиромимни изҳор қиламан”, дея таъкидлади.\nАвваллари АҚШ Президентлари бу каби гапларни жаҳоннинг бошқа мамлакатлари раҳбарлари шаънига ҳам айтган бўлишлари мумкин. Аммо бундай юксак эътироф Ўзбекистон Президенти, ўзбек халқига нисбатан илк бор айтилмоқда. Дунё мамлакатларининг етакчилари бу сингари сўзларни шунчаки айтишмайди. Мазкур юқори баҳо меҳнаткаш ўзбек халқи, Ўзбекистон ва давлатимиз раҳбарига нисбатан юксак эҳтиром белгисидир. Бундай эҳтиром эса халқимизга ғурур бағишлайди, десак, асло янглишмаймиз. Эътибор берган бўлсангиз, Шавкат Мирзиёев “Ҳақиқатан ҳам, бугунги учрашув бутун дунёдаги ўзбеклар учун жуда қимматли, таъсирлидир” деди. Мана шу иборанинг ўзиёқ Дональд Трампнинг ибораси бежиз айтилмаганига далил бўла олади.\nОқ уй раҳбарининг матбуот анжуманидаги “Улар бизга инвестиция келтирган, биз ҳам уларга инвестиция киритамиз”, деган сўзлари ташриф давомида имзоланган салкам 5 миллиард долларлик шартномада ўз аксини топди. Бу мамлакатимизнинг уларга қилган инвестицияси нақадар қадрли эканлигини айнглатади. Бу, Президентимиз таъкидлаганидек, “АҚШ ва Ўзбекистон ўртасидаги стратегик шерикчиликнинг янги босқичидир”.\nАҚШ ва Ўзбекистон ўртасидаги янгиланган ҳамкорлик Дональд Трамп таъбири билан айтганда, “Икки мамлакат олдидаги янада ёрқин келажакнинг бошланиши, холос”.\nПрезидентимизнинг АҚШга амалга оширган унутилмас ташрифининг тарихий аҳамияти, қисқача айтганда, аввало, дунёда, минтақада Ўзбекистоннинг юксак нуфузидан дарак беради, айни пайтда янгиланаётган жамиятимизга, ислоҳотлар жараёнига янада кўтаринки руҳ, улкан жўшқинлик бағишлайди.\n«Ўзбекистон 24» телерадиоканали ходими,\nТанзила Норбоева – ЎзМУ фахри!\nСафарнома: САМАРҚАНД САЙҚАЛИ (6-мақола)\nNext story Ўзбекистон ҳукумати 2021 йилга қадар лотин ёзувидаги алифбога ўтишни режалаштирмоқда\nPrevious story Муҳокама учун мавзу: Ўқитувчи уради ҳам, сўкади ҳам!


«Бунёдкор-2» Про лигада иштирок этади\nБугун ПФЛ мажлислар залида Про лига ва ПФЛ Кубоги мусобақасида қатнашадиган жамоалар расмийлари иштирокида йиғилиш ўтказилди.\nАввал айтилганидек, бу йилдан Про лига икки гуруҳга ажратилади. «А» гуруҳи иштирокчилари Суперлига йўлланмаси учун кураш олиб боради. Табиийки, бу гуруҳда қатнашадиган жамоаларга талаблар юқори бўлади. «Б» гуруҳ иштирокчиларига эса, минимум талаблар қўйилган.\nПФЛ бир жамоага Про лига «А» гуруҳига имтиёзли йўлланма тақдим қилиш мақсадида бу йилдан ПФЛ Кубогини ўтказади. Мусобақада ғолиб чиққан клуб «А» гуруҳи иштирокчиларига қўйилган талабларни бажармасада, 2019 йилги мавсумни Про лига «А» гуруҳида ўтказади.\nПро лига «Б» гуруҳида эса, ПФЛнинг минимум талабларини бажарган ҳамда ПФЛ Кубогида иштирок этган клублар (чемпиондан ташқари) қатнашади.\nАйтиш керак, «Бунёдкор-2» Мурод Отажонов мураббийлигида Про лига «Б» гуруҳида иштирок этади. Бундан ташқари, ПФЛ Кубогида ҳам қатнашади.\nҚуйида барча мусобақа иштирокчилари ва формати билан таништирамиз.\nПро лига «А» гуруҳи иштирокчилари, жами 8та: «Машъал», «Нефтчи», «Шўртан», «Истиқлол», «Шердор», «Хоразм», «Орол» ва ПФЛ Кубоги ғолиби.\n«А» гуруҳи жамоалари 4 даврали, уй-сафар тизимида Суперлига йўлланмаси учун кураш олиб боришади.\nПФЛ Кубоги. Иштирокчилар сони 8та: «Локомотив-БФК», «Ғиждувон», «Зомин», «Ифтихор», «Оқ-тепа», «Янгиер». «Бунёдкор-2» ва «Рубин» конкрусдан ташқари. Яъни, бу икки клубнинг ҳар қандай натижаси инобатга олинмайди. Ғолиб Про лига «А» гуруҳи йўлланмани қўлга киритади. Қолган 7 жамоа «Б» гуруҳига йўл олади. Ўйинлар олимпия тизимида ўтказилади.\nПро лига «Б» гуруҳи иштирокчилари, жами 14та: «Андижон-2», «Раш-Милк», «Зарбулоқ», «Иттифоқ-Навоий», «Р.Мадаминов», «Турон». «Зарангар» ва «Иттифоқ-Бухоро» ўзаро плей-офф ўйинини ўтказади. Ғолиб «Б» гуруҳдан жой олади. Яна 7 жамоа ПФЛ Кубоги иштирокчилари бўлади.\n«Б» гуруҳи жамоалари 2 даврали, уй-сафар тизимида майдонга тушишади.\nПро лигада ўйинлар ҳафтанинг чоршанба ва пайшанба кунлари бўлиб ўтиши режалаштирилган.\nЭслатиб ўтамиз, «Бунёдкор-2» сўнгги марта 2015 йилги мавсумда Ўзбекистон Биринчилигида (1-лига) иштирок этган эди.